ТУШ ҳикоя - “Китоб дунёси” газетаси сайти\n1276 марта кўрилган.\n1917 йилнинг август ойида хизмат вазифам тақозосига кўра, Нью-Йоркдан Петроградга боришимга тўғри келганди. Хавфсизлик нуқтаи назаридан у ерга Владивосток орқали боришни маслаҳат беришди. Мен эрталаб Владивосток бандаргоҳида кемадан тушиб, бир кунимни ушбу шаҳарда ўзим истаганимдан ҳам кўра, мароқлироқ ўтказдим. Транссибирь тезюрар поезди агар ёдимдан чиқмаган бўлса, ўша куни кечки соат тўққизлар атрофида жўнаши керак эди.\nМен вокзал ресторанида тушлик қилдим. У ерда одам жуда гавжум ва тиқилинч бўлганидан, четроқдаги бир кичикрок столни танладим, стол ёнида биргина одам ўтирар ва унинг афт-ангори нимагадир мени ўзига жалб қилганди. Баланд бўй, норғул гавдали бу киши рус миллатига мансуб эди; унинг семизлиги мени лол қолдирди, бечоранинг қорни ниҳоятда қаппайиб кетганидан у столдан хийла узоқроқ ўтирарди. Унинг бармоқлари жуссасига нисбатан кичикроқ бўлиб, назаримда панжалари тугаши биланоқ билаклар эмас, балки улар ўрнига бўрсилдоқ сонлар осилиб тургандек туйиларди. Узун ва ингичка сочлари бошининг тепа қисмидан ёнламасига ҳафсала билан таралган бўлиб, назаримда у шу тарзда тепакалини беркитарди; унинг кенг мўл ва ияклари остида иккита бағбақа ҳосил қилган сарғиш юзи, гарчи обдон қиртишланган бўлса-да, ортиқча ялтираб турганлиги боис кишида нохуш кайфият туғдирар, кичкинагина бурни эса гўё унинг бесўнақай башараси ичида миттигина чучварадек кулгили кўринарди; унинг тим қора, ёниб турган кўзлари ҳам бироз кичик, чўғдек қизариб, қимтиниб турувчи лаблардан иборат оғзи аксинча, ўта беўхшов ва ҳайбатли эди. Ҳартугул бу одамнинг кийиниши бир нави, устидаги кийимларига чидаса бўларди: унинг эгнида ҳали кўп кийилмаганига қарамай бироз уринган қора костюм бўлиб, назаримда унга сотиб олингандан бери на чўтка ва на дазмол теккан эди.\nРесторандагилар яхши хизмат қилмас, ёнингизга официант чақиришнинг ҳам иложи йўқдек туйиларди. Тез орада биз бир стол теграсида ўтирган шеригим билан суҳбатга киришиб кетдик. У инглиз тилини бинойидек билар ва равон гапирарди. Тўғри, талаффузида бироз ноқислиги бор эди-ю, аммо бу тингловчига оғир ботмасди. Шеригим суҳбат асносида кимлигим, келгусида нима ишлар қилишни режалаштираётганим ва ҳоказо, ҳоказолар тўғрисидаги саволларга кўмиб ташлади. Ўша пайтдаги хизматим моҳиятига кўра, ҳар кимга ҳам ошкор қилинавермаслиги туфайли суҳбатдошимнинг саволларига ташқи жиҳатдан очиқ ва рост туйилувчи жавобларни бердим, холос. Аслида, айтганларимнинг бари самимиятдан, ҳақиқатдан анча йироқ эди.\nУнга ўзимни журналист деб таништирдим. У мендан: “Ҳаётингизда ҳеч бадиий ижод йўналишида, айтайлик, енгил ўқиладиган насрий асарми, ҳикоями, хотирами, бошқа нарсаларми ёзишга тўғри келганми?” дея сўради. Саволига жавобан, асосий ишдан бўш пайтимда бадиий йўналишда ҳам қалам тебратиб туришимни айтдим. Шунда у ҳозирги рус ромманнавислари хусусида гапира кетди. У худди зиёлилардек сўзлар ва унинг яхшигина таълим олгани шундоққина кўриниб турарди.\nСуҳбат асносида биз официантга икки тақсимчада шовул ва карам солинган кўкатшўрва келтиришни буюрдик. Шеригим чўнтагидан унча катта бўлмаган арақ шишасини олиб, ўзи билан ичишимни сўради. Билмадим, бу арақнинг таъсиримиди ёки ҳамсуҳбатимнинг табиати асли шундаймиди, ҳар ҳолда, кўп ўтмай у, мен сўрамасам ҳам, азбаройи очиқлик билан ўзи ҳақида анча-мунча нарсаларни сўзлаб берди. Яглишмасам, у ўзининг келиб чиқиши асилзодалардан эканлигини, касби ҳуқуқшунослиги, эътиқодига кўра, радикаллигини айтди. Ҳукуматдагилар билан бўлиб ўтган аллақандай нохуш можаролар туфайли узоқ муддат хорижда яшашига тўғри келибди, бироқ энди мана, уйига қайтаётган экан. Баъзи ишлари туфайли Владивостокда бироз муддат ушланиб қолибди, аммо бир ҳафтадан сўнг у Москвага жўнаб кетмоқчи экан; шунингдек, у мабодо, Москвага йўлим тушгудай бўлса, ўзини, албатта, қидириб топишим лозимлигини ва бундан у ниҳоятда хурсанд бўлишини маълум қилди.\n— Сиз уйланганмисиз? — сўради у мендан.\nДабдурустдан берилган бу саволдан бироз ҳайрон қолган бўлсам-да, лекин: “Ҳа,уйланганман”, — деб жавоб бера қолдим. У оҳиста хўрсиниб қўйди:\n— Мен эса бўйдоқман. Бир вақтлар Швейцариялик аёлга уйлангандим; хотиним Женева шаҳрида туғилганди. Ўқимишли, аломат аёл эди-да ўзиям. Инглиз тилини сув қилиб ичворганди, шунингдек, немис тилида ҳам, италян тилида ҳам бир хилда бийрон гапирар, француз тилини-ку айтмай қўяқолай, илло бу — унинг ўз она тили эди. Рус тилидаям бошқа ажнабийларга қараганда, анча дурустроқ сўзлашарди, талаффузи ҳам тоза эди.\nУ ёнгинамиздан турли егуликлар билан лиқ тўла патнис кўтариб ўтаётган официантни чақирди ва менинг тушунишимча: (дарвоқе, мен рус тилини яхши билмайман)\n— Сенинг овқат келтиришингни тағин қанча кутишимиз керак? — дегандай гап қилди. Официант унга жавобан қисқагина бир сўзни айтди-ю, бошқа хўрандалар олдига ошиқди, назаримда бу айни кутилган ибора эди шекилли, шеригим тинчланиб, “хайрият” дегандек, уф тортиб қўйди. Кейин эса:\n— Февраль инқилобидан кейин ресторанлардаги хизмат сифати ҳам расво бўлиб кетди-да, — деди.\nУ шундай дея туриб, навбатдаги, агар янглишмасам нақ йигирманчи сигаретини тутатди. Мен бўлсам соатимга қараб олдим-да: “Энди поездга ўтиришдан олдин қаерда, бамайлихотирроқ ва тузукроқ овқатланиб олсам экан”, — деб ўйлай бошладим.\n— Хотиним, чиндан ҳам жуда ғаройиб эди, — дея гапини давом этарди рус шеригим. — У Петрограддаги зодагон ойимқизлар учун очилган энг нуфузли ўқув муассасаларида мусиқадан сабоқ берарди. Биз у билан узоқ йиллар аҳил-иноқ турмуш кечирдик. Аммо у табиатан жуда рашкчи бўлиб, бахтга қарши мени ниҳоятда қаттиқ севарди.\nУнинг гапларини тингларканман, юзимдаги жиддийлик ифодасини зўрға тутиб турардим. Илло, суҳбатдошим, шу тобда умрим давомида учратган одамлар орасида энг ёқимсизи ва иркити бўлибгина қолмай, балки ўтакетган мижғови ва бемаъниси ҳам бўлиб туйилаётганди. Ҳолбуки, одатда, қизилюзли семиз ва бақалоқ кишилар анчагина ёқимтой бўлишарди. Лекин бу шўртумшуқ ҳамсуҳбатимнинг ҳайбати ҳам, дарди-алами ҳам алланечук ёқимсиз эди.\n— Тўғри, мен ҳамма вақт ҳам унга садоқатли бўлганман, деган даъводан йироқман. Турмуш қурганимизда у ёш эмасди ва бизларнинг никоҳимиз роппа-роса ўн йил давом этди. У кичкинагина, озғин боз устига қомати ҳам беўхшовроқ эди. Аммо тили заҳаргина эди бояқишнинг. У мени гўё ўзининг шахсий буюми ўрнида кўрар ва агар бирор бегона аёл мени ёқтириб қолгудек бўлса, бундан ғазабланиб жазавага тушарди. Хотиним мени нафақат ўзимга таниш аёллардан, балки қадрдон дўстларимдан, севимли китобларимдан, ҳатто мушугимиздан ҳам рашк қиларди. Бир гал мен уйда йўқлигимда у энг яхши кўрадиган пальтомни кимгадир бериб юборибди, денг, нега бундай қилганининг сабабини сўрасам: “Сиз шу пальтонгизни ҳамма нарсадан кўпроқ яхши кўрасиз”, — деса бўладими, ҳайратдан анграйиб қолганман..\nАммо мен табиатан анча босиқ одамман. Хотинимнинг бу қилиқлари ғашимга тегмасди, десам ёлғон бўлади. Бироқ, мен шунда ҳам, унинг турли аччиқ-тиззиқ гапларига кўникиб кетганимдан ортиқча эътибор бермас ва буни истамас ҳам эдим. Негаки, унинг феъли шунақа эди-да; бу хусусият унга қон билан кирган, буни баайни табиат ҳодисасидек қабул қилардим. Ахир қайси бир маънили одам нохуш об-ҳаводан ёки тумовдан хафа бўлиб ўтирди, дейсиз. Мен унинг турли айбловларини, ортиқча маломатларини имконим борича рад этардим, лекин бунинг иложини тополмай қолсам, индамайгина елкамни қисиб, сигарет тутатардим, холос.\nХотинимнинг жаҳлимни чиқариш учун ўйлаб топадиган доимий жанжаллари-ю, машмашалари менга деярли таъсир қилмай қўйганди. Тўғри, баъзида ўзим ёлғиз қолган кезларда: “Хотиним мени жонидан ортиқ яхши кўрадими ёки кўргани кўзи йўқмикан”, дея ўйлаб қолардим. Бинобарин, одатда, бу икки туйғу бир-бири билан боғлиқ; муҳаббат билан нафрат ораси қилча бўлади, деган гаплар ҳам бор.\nБиз у билан то умримизнинг охиригача ана шу тарзда яшаб ўтишимиз ҳам мумкин эди. Агар... агар кунлардан бир куни, ҳаётимиздаги ўта ғайриоддий ва ғалати бир воқеа содир бўлмаганида, албатта. Ўшанда кечаси ярим тунда мен хотинимнинг аянчли чинқириғидан уйғониб кетдим. Азборойи чўчиб кетганимдан, тўшакдан туриб ҳам ўтирмай, ундан нима гаплигини сўрадим. Хотиним даҳшатли туш кўрганлигини: тушида гўё мен уни ўлдирмоқчи бўлганимни айтди. Биз ўшанда бир ҳашаматли уйнинг юқори қаватида яшардик; уйнинг айланма зиналари оралиғи анчагина кенг бўлиб, бамисоли тубсиз қудуқдек кўринарди. Хотинимнинг тушида, биз иккимиз ана шу зиналардан юқори қаватга кўтарилганимизда, мен уни икки қўлим билан маҳкам қучоқлаб, зинага ўрнатилган ҳимоя тўсиқларидан пастга улоқтириб ташлашга ҳаракат қилган эмишман. Дарҳақиқат, зинанинг пастига мармар ётқизилган бўлиб, бу ердан қулаган одамнинг тил тортмай ўлиши муқаррар эди.\nУ қўрқинчли туши таъсиридан ҳамон ўзига келолмас, мен уни тинчлантириш учун қўлимдан келганча ҳаракат қилардим. Бироқ, орадан бир кун ўтиб ва ундан кейинги кунларда ҳам у ўша бехосият туши тўғрисида гапиришдан тўхтамасди; мен унинг хаёлида юз берган бу бемаъниликнинг устидан қанча ҳазил-мазах қилиб эрмаклашимга қарамасдан, ўша гапларни такрорлайверишидан билдим-ки, бу фикр унинг миясига қўрғошиндек мустаҳкам ўрнашиб қолганди. Гапнинг индаллосини айтганда, энди менинг ўзим ҳам ўша туш ҳақида ўйлай бошлагандим. Илло, бу туш менга, шу пайтгача ўзимга номаълум бўлган, аниқроғи, хаёлимнинг кўчасига ҳам келмаган ниманидир ойдинлаштиргандек эди. Хотинимга гўё мен уни ёмон кўрадигандек ва доим ундан қутилишни истаб юрадигандек туйилаверарди. Наздимда, у ўзининг қилғиликлари баъзан чидаб бўлмас даражага етишини англар ва ҳатто айрим пайтлари мен уни ўлдириб қўяқолишим мумкинлиги ҳақида ҳам ўйларди, чоғи.\nИнсон ўй-хаёлларининг ройиши турлича, одамзод хаёлот йўналишини ҳеч қачон олдиндан билиш ёхуд унга аввалдан иқрор бўлиш мумкин эмас; гоҳида миямизга шундай фикрлар келадики, уларни бировга айтишга ҳам уяласан киши. Баъзида мен хотиним ўзига бир жазман орттирса-ю, унинг билан бирга қочиб кетса, ажойиб иш бўларди, деб ўйлардим, ёки бўлмасам, бирорта осонроқ ўлим топадиган дардгами, фалокатгами дучор бўлса-ю, мен озодликка чиқсам, дердим; лекин зинҳор-базинҳор уни ўз қўлларим билан ўлдириб, бу дардисардан ўзимни халос этишим мумкинлиги ҳақидаги фикрга бормаганман.\nЎша мудҳиш туш бизнинг иккимизга ҳам кучли таъсир кўрсатганди. Хотинимни у жуда қўрқитиб қўйди; энди у ўзининг заҳар тилини тийиб, ўзаро муносабатларимизда менга хийла ён боса бошлади. Аммо мен зинадан юқорига, ўз хонамизга кўтарилар эканман, ҳар гал зина тўсиқларига бир бора эгилиб, хотинимнинг тушига кирган мудҳиш жиноятни амалга ошириш қанчалар осон ва жўн иш эканлиги ҳақида ўйлайдиган бўлиб қолдим. Зина ёнидаги тутқичлар чиндан ҳам жуда паст ва ўта хавфли эди. Биргина тезкор ҳаракат билан бу ишни ҳал этиш мумкин. Миямни тинмай пармалаётган бу елимшак фикрдан қутулишим осон эмасди.\nОрадан бир неча ой ўтиб, хотиним яна мени ярим тунда турткилаб уйғотди. Ниҳоятда чарчаб ухлаганимдан унинг бу қилиғидан жаҳлим чиқди ва ғашим келди. Қарасам, унинг ранги нақ докадай оқариб кетиб, тинмай қалтирарди. Айтишича, тушига яна ўша мудҳиш воқеа кирибди. У “ҳиққиллаганча” йиғлар экан, мендан: “Сиз мени ростдан ҳам шунчалар ёмон кўрасизми?” — дея сўради. Мен уни юпатиб, бағримга босдим, ўзим билган барча авлиёю анбиёларнинг номини айтиб, зинҳор хотинимни ёмон кўрмаслигим ва уни севишим ҳақида қасам ичдим. Ниҳоят у хотиржам тортиб, уйқуга кетди. Дарҳақиқат, уни тинчлантириш, кўнглига таскин бериш учун қўлимдан келганча уриндим. Шундан кейин жойимга чўзилдим, ўрнимда ётибман-у, лекин сира ухлай олмасдим. Шу тобда мен хотинимнинг айланма зиналар орасидаги бўшлиқ қаърига гурсиллаб йиқилганини, унинг танаси пастдаги мармар тошларга қандай урилганини кўргандек ва ҳатто унинг сўнгги фарёдини ҳам эшитгандек бўлдим. Бу даҳшатли ҳолатни тасаввур қилишнинг ўзиданоқ этим жунжикиб кетди.\nШундан сўнг ҳамсуҳбатим жимиб қолди, унинг пешонасида бир неча йирик тер томчилари кўринди. Ўз ҳикоясини у жуда жўяли ва таъсирчан қилиб сўзлаётганидан, мен уни жон қулоғим билан эшитардим. Шишада тағин озгина арақ қолганди; у қолган арақнинг ҳаммасини қадаҳга қуйди-да, бир кўтаришда сипқориб қўя солди.\nХўш, шундай қилиб, хотинингиз, кейинчалик, нима сабабдан ўлганди ўзи? — дея сўрадим, мен унинг ҳикоясини жуда қизиқ жойида тўхтатиб қўйганлигига сабрим чидамай.\nҲамсуҳбатим ён чўнтагидан ювилмаган, иркит дастрўмолини олиб пешонасидаги тер томчиларини ҳафсала билан артди.\n— Воқеа-ҳодисаларнинг ғалатилигини кўринг-ки, бир куни унинг жасади айнан ўзи айтган зиналар остидан топилди. Тепадан қулаб тушганида шўрликнинг бўйни чўрт синиб, боши мажақланиб кетибди.\n— Жасадни ким топибди?\n— Уйимизда истиқомат қиладиган қўшнилардан бири, у ўша мудҳиш воқеа содир бўлгандан кейин уйга кирган биринчи киши экан.\n— Сиз қаерда эдингиз?\nСуҳбатдошимнинг бу саволга жавоб бераётганида юзи нақадар машъум ва муғомбирона ифода касб этганлигини сўз билан тасвирлашга ожизман. Наздимда, унинг кичкинагина, киртайган кўзларида алланечук ваҳшатли учқун ялтиллагандек бўлди.\n— Мен ўша оқшом бир дўстимникида зиёфатда эдим. Уйга воқеа содир бўлгандан чамаси бир соатлар кейин қайтдим.\nШу пайт официант биз буюртма қилган яхна гўштни ҳам келтириб столга қўйиб кетди. Суҳбатдошим жуда катта иштаҳа ва ҳафсала билан овқатланишга тушди. У йирик-йирик гўшт лаҳмларини оғзига солар ва деярли ямламасдан ютаётгандек эди.\nМен ҳайрат ва ҳаяжондан донг қотиб ўтирардим. Наҳотки, у ҳозир мана шу ерда, менинг олдимда жуда мураккаб ва чигал тарзда. коса тагида нимкоса услубида, ўз хотинини ўлдирган қотил эканлигига иқрор бўлаётган бўлса? Бу давангирдай хомсемиз ва тепса тебранмас одам сира қотилга ўхшамасди; мен унинг бундай разилона жиноятни амалга ошириш учун ўзида журъат топишига зинҳор ишонмасдим. Тағин ким билади, дейсиз? Балки, унинг менга шунчаки бир қўпол ҳазил қилгиси келгандир?\nБир неча дақиқа ўтгач, мен ҳамсуҳбатим билан хайр-маъзур қилдим-у, поездга кечикмаслик учун ўрнимдан қўзғалдим. Шундан сўнг уни қайтиб учратмадим. Аммо орадан шунча йиллар ўтса-да, ҳамон у ўша рус кишиси менга рост гапирганмиди ёки ҳазиллашганмиди, буни ҳеч тушуниб етолмайман.\nРус тилидан Муҳиддин ОМОН таржимаси\nМуҳиддин ОМОН – шоир, таржимон, ношир. 1963 йилда Самарқанд вилояти Пойариқ туманидаги Қоракесак қишлоғида туғилган. 1985 йилда Тошкент давлат университети (ҳозирги ЎзМУ)нинг ўзбек филологияси факультетини тугатган.\nАйни пайтда Ўзбекистон матбуот ва ахборот агентлигининг масъул ходими.


“Тибетга сирли саёҳат”... - Zamin.uz\n12:06 / 27.09.2018\n“Тибетга сирли саёҳат”...\nХIХ асрда Россия Ўрта Осиё ҳудудида фаол сиёсат олиб борди. Бундан, шубҳасиз, Англия ҳукумати норози эди. Кўрибсизки, икки орада ўта сирли дипломатик жанг бошланди. Сабаби, Ўрта Осиё Англияни ҳам Россиядан кам қизиқтирмасди. Икки давлат жосуслари орадан ҳеч қанча вақт ўтмай ушбу жангда фаол иштирок эта бошлади.\nИмператор жаноблари қабулида\nРоссия ҳукуматини кўпроқ мамлакатни Ўрта Осиё билан боғловчи Синьцзян вилояти қизиқтирарди. Айнан шу вилоят Тибет билан чегарадош ва дипломатик жангда ҳарбий ҳаракатлар марказига айланиши мумкин эди. Рус бош штаби шу ҳудуддаги Англия ҳарбийлари кириб келиши муқаррар бўлган барча яширин йўлларни билишга ошифта эди. Александр II шуни ҳисобга олган ҳолда зудлик билан Осиёда тоғ орқали ўтадиган темир йўл қурилиши бошлашга фармон берди. Бу темир йўл мамлакат аскарларини керакли манзилга етказиш учун хизмат қилиши режалаштирилди.\nОрадан бир неча йил ўтиб, Россия ҳукумати Ўрта Осиёга юбориш учун машҳур сайёҳ ва офицер, ўша пайтда генерал унвонини олиб, ҳукуматда юқори лавозимлардан бирини эгаллаган Николай Пржевальский, Бош штаб офицери П. К. Козлов, таниқли сайёҳ В. И. Роборовский етакчилигида бир нечта экспедиция гуруҳини тузди. Бу гуруҳнинг вазифаси тайин. Тибетнинг энг махфий ҳудудига буддист қалмиқлар ёрдамида кириб боришдан иборат эди. Жосуслар гуруҳига тажрибали мутахассис, Тибет тилини яхши ўзлаштирган Уланов бошловчи этиб тайинланди.\nБунгача Уланов Санкт Петербургда Тибетда жосуслар амалга ошириши лозим бўлган махфий ишда қандай интизом, тажриба зарур бўлса, барчасини ўргатувчи махсус курсда ўқитилди. Аслида курс икки йил давом этиши лозим эди. Бироқ Англия ҳукумати юритаётган сиёсат кескинлашгач, ўқиш тўхтатилиб, Уланов хизмат вазифасини адо этиш учун Тибетга кетишга тайёргарлик кўра бошлади.\nҲақиқатан, ўшанда Англия рус-япон уруши бошланганидан унумли фойдаланишни мўлжаллаб, ўз ҳарбий қисмларини Тибетга олиб киришга улгурганди. Ҳарбийлар жуда тез фурсатда Лхасани эгаллади. Далай-лама инглизлар таъқибидан қочиб Монголияга ўтиб кетди.\nРоссиянинг асосий вазифаси инглиз қўшинларини Тибетдан сиқиб чиқариш, Тибетни Хитой ҳукумати ихтиёрига топширишдан иборат эди. Афсуски, бу ишни амалга ошириш ҳам қийинлашгани кўзга ташланиб қолди. Негаки, инглизлар Тибет раҳбарлари билан келишув шартномасини имзолашга эришди. Шартномага кўра, Тибет тўлиқ инглизлар ихтиёрига бериб қўйилганди.\n1904 йили Россия мудофаа вазири генерал-адьютант Куропаткин Николай II номига мактуб йўллаб, жосуслар гуруҳи раҳбари Улановни бир йил муддатга эгаллаб турган вазифасидан бўшатишни сўради. Бу, албатта, душманни чалғитиш йўлларидан бири эди. Сабаби, Улановнинг қандай қудрат ва салоҳиятга эга эканини инглизлар яхши билиши, махфий жосуслар гуруҳидан хабардор эканига шубҳа қилмасди.\nМактубда яна вазир ушбу ҳаракатнинг сирлари ҳақида алоҳида тўхталди. Николай II вазирни тўғри тушунган ҳолда илтимосини рад этмади. Шу билан бирга жосуслар гуруҳининг келгусидаги фаолиятини мукаммаллаштириш мақсадида хазинадан ўн тўрт минг рубл (Бу ўша давр учун жуда катта маблағ ҳисобланган) ажратди. Қолаверса, мактубдаги илтимосларни қондириш учун шахсан Уланов, гелюн Дамбо Ульянов ҳамда яна бир нечта кўзга кўринган жосусларни Қишки саройда қабул қилди.\nҚабул ўта махфий вазиятда ўтди. Қабулга ташриф буюрганларга ҳарбий кийимда эмас, оддий фуқаро кийимида келишга рухсат берилди. Императорнинг ушбу учрашуви матбуотда эълон қилинмаслиги масаласида барча чора тадбирлар ҳам кўриб қўйилди.\n— Азизлар, — деганди ўшанда император Николай II. — Тибет масаласида Англия билан совуқ уруш бошланиш хавфи бор. Эсда тутинг, сизнинг жосуслик гуруҳингиз Россия манфаатларинигина ҳимоя этиши зарур!\n1904 йил январида жосуслар гуруҳи Санкт Петербургни тарк этиб, баҳорга яқин Ўрта Осиёга кириб борди. Жосуслар сир сақланиши учун ўзларини гўё Синцьзян фуқаролари қилиб кўрсатишга уринарди. Аммо олдинда жуда жиддий муаммо кўндаланг эди. Керакли ҳужжатларни қўлга киритишнинг ўзи бўлмасди. Чунки инглиз жосуслари ҳам мудрамаяпти. Улар ҳамон ҳушёр турибди. Шунга қарамай, жосуслар Кульдж шаҳридаги рус ваколатхонаси ходимлари кўмагида ўша ҳужжатларни қўлга киритди. Ўша ерда тажрибали карвонбошилар ҳисобланмиш тўрт нафар маҳаллий фуқаро жосуслар сафига келиб қўшилди.\nЖосуслар монах кийимида Хитой ҳудудига тобора ичкарилаб борди. Ҳаммаси кўнгилдагидек кечаётганди. Аммо кутилмаганда фожиа юз берди. Жосуслик гуруҳи раҳбари Уланов ва ёрдамчиси Шараповлар ғалати касалликка дучор бўлди. Бу қандай касаллик эканини на жосуслар, на маҳаллий табиблар аниқлай олишди. Орадан бир неча кун ўтиб Уланов оламдан ўтди. Кейинчалик маълум бўлдики, икки етакчи ҳам инглиз жосуслари томонидан заҳарланган экан. Бироқ Шарапов хасталикни енга олди. Аста-секинлик билан бўлса-да, оёққа турди. Фақат бир нарса ачинарли эди. Гуруҳ етакчисиз қолди. Бу нарса махфий амалиётни йўққа чиқариши мумкин эди. Гелюн Ульянов мулоҳаза қилиб кўриб, Кульджга йўл олди ва у ердагиларни бўлиб ўтган ишлардан огоҳ этди.\n— Сиз гуруҳ етакчилигини зиммангизга оласиз, — дейишди Кульдждагилар. — Биз Санкт Петербург билан боғландик. Бош штабдагилар номзодингизни қўллаб-қувватлади.\nШундай қилиб, гелюн Дамбо Ульянов жосуслар гуруҳи етакчисига айланди. У карвонни Чемен тоғларига олиб чиқди. Жосуслар ўша ерда қалмиқлар орасида қишлаб қолди. 1905 йил мартида эса гуруҳ довон орқали Тибетга жўнади.\nМай охирида жосуслар гуруҳи Тибет пойтахти Лхасага етиб келди. Ўша ерда ҳам Ульянов ўзидаги ноёб қобилият, яъни, ўзини артистларча тутиши натижасида маҳаллий аҳолининг ҳурмат, эътиборини қозона олди. Бунга, айниқса, унинг маҳаллий илоҳларга сиғина бошлаши ҳам жиддий сабаб бўлди.\nЛекин Ульянов яхши биларди. Лхасада инглиз агентлари етарлича топилади. Шунинг учун Ульянов уларни чалғитишнинг ажойиб йўлини топди. У қачонлардир тибет тилида буддизмнинг муаммоли масалалари таҳлилини қоғозга туширганди. Шуни сумкасидан олиб буддизм вакиллари эътиборига ҳавола этди. Кўрибсизки, тез кунда Ульяновни монахлар буддизм олимлари даражасида кўра бошлашди. Англия жосуслари эса гуруҳни ҳақиқатан буддизм вакиллари деб хаёл қилди ва эътибордан четда қолдирди.\nУльянов жуда эҳтиёткорлик билан Тибетдаги Россия манфаатларига хизмат қилувчи ноёб маълумотларни йиға бошлади. Ҳатто, кунларнинг бирида далай-лама йўқлиги сабабли Тибетни бошқараётган Голдан Гива-Рамбуч қабулига кириш шарафига муяссар бўлди. Айнан у Россия дипломатияси таъсирида инглизлар ўз қўшинларини Тибетдан олиб чиқиб кетганлигини маълум қилди.\nҲаммаси рисоладагидек эди. Яна кутилмаган ҳодиса юз берди. Ярим кечаси ёрдамчиси Шарапов жосуслар гуруҳи жойлашган бинонинг учинчи қаватидан пастга қулаб тушди. У тошга йиқилган экан.\nОёққа туриб кетишига ишонч деярли қолмаганди. Ульянов навбат ўзига келганини, инглиз жосуслари уларнинг ҳеч бирини тирик қолдирмаслигини англаб етди. Хайриятки, маҳаллий табиблардан бири кўнглини кўтарди. Шараповни икки ой деганда оёққа турғазишга ваъда берди. Шундай бўлди ҳам. Қандай малҳам ёрдамида даволаганини сир тутса-да, Шараповни оёққа турғазди. Ульянов эса бу муолажа сирларини аниқлашга ҳаракат қилиб кўрди. Барибир фойдаси бўлмади. Сир сирлигича қолаверди.\n1905 йил августида махфий жосуслар гуруҳи Лхасани тарк этди. Ва 1906 йил 17 март куни жосуслар гуруҳи Россия пойтахтига етиб келди. Ульянов зудлик билан Тибетда қалмиқ тилида қоғозга туширган кундаликлар асосида Мудофаа вазирлиги ва ташқи ишлар вазирлиги учун доклад тайёрлади. Бу доклад оқибатда Россия ҳукумат раҳбарларининг мақтовларига сазовор бўлди.\nТез орада далай-лама билан унинг Лхасага қайтиши хусусида музокаралар бошланди. Далай-лама эса қачонки рус ҳарбийлари уни шахсан қўриқлаб борса, Монголиядан Тибетга қайтиши мумкинлигини билдирди. Шарт қабул қилинди.\nРоссия Хитой ва Англия билан муваффақиятли равишда шартномалар имзолади. Бунга кўра, Тибет инглизлар томонидан Хитойнинг бир қисми сифатида эътироф этилди. Бироқ жосуслар гуруҳининг Тибетда амалга оширган махфий ишлари ҳануз сирлигича қолиб кетди. Ҳатто, император Николай II нинг Қишки саройда Тибетга йўл олиш арафасида турган жосусларга қандай аниқ топшириқлар бергани ҳам ҳеч кимга маълум эмас.\nРус тилидан Олимжон ҲАЙИТ таржимаси\nЎзбекистонлик қиз Москвада жинсий қулликдан қочишга муваффақ бўлди\n5-03-2020, 16:39, Дунё\nРоссия ҳукумати Алишер Усмоновни Донбассга ёрдам беришга чақирди\n15-03-2017, 19:35, Дунё\nРоссия ҲДФдаги ягона ҳарбий кемасини Сурияга юборди\n16-10-2016, 23:06, Дунё\n28-11-2015, 00:23, Дунё


Қирғизистонда ҳибсдаги депутатдан пора талаб қилинди\nБишкекнинг собиқ мэри Наримон Тулеев қамоқда ўзидан пора талаб қилингани учун очлик эълон қилган.\nҚирғизистон парламентининг коррупцияда айбланиб ҳибсда сақланаётган депутати Наримон Тулеевдан 50 минг доллар пора талаб қилган Миллий хавфсизлик қўмитаси расмийси ўз лавозимидан четлаштирилди.\nҲибсда сақланаётган депутат Наримон Тулеевдан Қирғизистон Миллий хавфсизлик қўмитаси расмийлари пора талаб қилгани тўғрисидаги маълумотни мамлакат Омбудсмени Турсунбек Акун жамоатчиликка ошкор қилди. Унинг айтишича, саратон касали билан оғриётган Наримон Тулеевни малакали мутахасислар кўригидан ўтказиш учун Миллий хавфсизлик қўмитасининг тиббиёт хизмати рахбари Ниёз Алдашев 50 минг доллар пора сўраган. Шундан сўнг Наримон Тулеев ҳибсхонада очлик эълон қилган.\n-“50 минг доллар берсанг сени даволаймиз”, деб пора талаб қилишганини бугун менга Наримон Тулеев айтди. Бироқ у бир тийин ҳам бермаган. Шундан кейин уни тиббиёт бўлимдан ҳибсхонага кўчиришибди. Тулеевнинг саломатлиги жуда ёмонлашган. У очлик эълон қилган экан, мен уни сув ичишга аранг кўндирдим, -деди ҳибсхонада депутат билан учрашганидан сўнг матбуот вакиллари билан суҳбатлашган Турсунбек Акун.\nМиллий хавфсизлик қўмитаси Тулеевдан пора талаб қилгани айтилаётган Ниёз Алдашевга нисбатан текширув бошланганини маълум қилди.\n-50 минг доллар пора талаб қилингани тўғрисидаги маълумот юзасидан текширув бошланди. Текширув жараёнига таъсир кўрсата олмаслиги учун Алдашев лавозимидан четлатилди. Агар фактлар тасдиқланса, унга нисбатан жиноят иши очилади. –деди Миллий хавфсизлик қўмитаси расмийси Кубан Арзикулов.\nҲибсдаги депутатдан пора талаб қилингани тўғрисидаги иддао ҳали ўз тасдиғини топмаган бўлса-да, бу хабар қирғиз жамиятида катта шов-шувга сабаб бўлди. Нодавлат ташкилотлари вакиллари, жамоат ва давлат арбоблари Қирғизистонда коррупцияга қарши курашувчи асосий тузилма ҳисобланган Миллий хавфсизлик қўмитасида пора талаб қилингани тўғрисидаги маълумотнинг пайдо бўлиши ҳукуматнинг коррупцияга қарши кураш тўғрисидаги дабдабали ҳисоботларига ишончсизлик туғдиради, деб ҳисобламоқдалар.\n-Бу маълумотдан мен ҳайрон бўлганим йўқ. Негаки, Миллий хавфсизлик қўмитаси барча давлат тузилмалари каби коррупция ботқоғига ботган. Бу тузилмада коррупцияга қарши кураш мутлақо бошлангани йўқ. Коррупционерлар билан коррупционерлар курашаяпти бугунги кунда, -деди ҳуқуқ фаоли Нурбек Токтакунов.\nИнтернетдаги ижтимоий тармоқларда эса мазкур воқеа турли-туман хазилларга сабаб бўлмоқда. Масалан, “порахўрдан порахўр пора талаб қилибди” қабилидаги шарҳлар қолдирилмоқда. Ижтимоий тармоқлардаги шарҳларда Миллий хавфсизлик қўмитаси шаънига кескин танқидий фикрлар айтилаяпти.\nБишкек шаҳрининг собиқ мэри, “Ата Журт” партиясидан парламент депутати Наримон Тулеев ўтган йилнинг 21 июнида ҳибсга олинган эди. У 2008 йилда Бишкек шаҳри мэри лавозимида ишлаб турганида Хитой билан давлат манфаатларига зид келувчи шартномаларни имзолаганликда айбланмоқда.\nҚирғизистон пойтахти бўлмиш Бишкек аҳолисининг асосий қисми эса Нариман Тулеевни сўнгги 20 йил ичида шаҳарни бошқарган энг яхши раҳбар сифатида қабул қилади.


13:35 / 13.06.2018 66391\n12 июнь куни Фарғона вилоятининг Олтиариқ тумани ҳокимлигида президент Шавкат Мирзиёев раислигида бўлиб ўтган видеоселектор йиғилиши вақтида вилоятдаги Фурқат тумани ҳокими ишдан олинган.\n«Kun.uz» мухбири хабар қилишича, Фурқат тумани ҳокими Аҳаджон Мамаюнусович Мадаминов ҳамда уч сектор раҳбари (туман бош милиционери, туман бош солиқчиси ва туман прокурори) ишдан кетган.\nВилоятнинг Учкўприк тумани «тўртлиги» эса қаттиқ танқид қилиниб, охирги марта огоҳлантирилган. Фарғона вилояти матбуот хизмати маълумотига кўра, айни вақтда Учкўприк тумани ҳокими Маҳаммаджон Қаландарович Деҳқонов ҳисобланади. Ундан олдинги ҳоким Йўлчибой Бойжигитов шу йилнинг апрель ойида бош вазир Абдулла Арипов томонидан ўтказилган видеоселектор йиғилишида қаттиқ ҳайфсан олганди (таълим тизими ходимларини кўча тозалаш, маҳаллаларни ободонлаштириш, йўл четларига гул экиш ва дала ишларига мунтазам равишда жалб этиб келгани учун). У қачон ишдан бўшатилиб, ўрнини Деҳқонов эгаллагани ҳақида интернетда маълумот мавжуд эмас.\nШунингдек, Данғара тумани Ички ишлар бўлими бошлиғи, подполковник Рустамжон Тожиев сектор раҳбари сифатида ҳудудидаги вазиятга эътибор бермагани учун ишдан олинган. У 2017 йилнинг февралида Данғара туман ИИБга бошлиқ этиб тайинланганди.\nЭслатиб ўтамиз, шу йил апрелида Данғара тумани эшак гўшти можароси туфайли «машҳур» бўлганди.\nФарғона ИИБ бошлиғининг сайёр қабуллари давомида 400га яқин муаммо ўрганилди\nҚўқон шаҳри ҳокимлиги ва тадбиркор ўртасидаги можаро қандай якун топади?


Энергия ресурсларининг нархи нега ошмоқда? | Qalampir.uz\nЖамият\t01 Август 2019 12:51 1988\nЎзбекистон бензин, дизель ёқилғиси, электр энергияси ва газ учун тўловларнинг қимматлашиши ҳақида хабр берган эдик. Вазирлар Маҳкамасининг тегишли қарори чиқиши билан одамлар орасида нархлар ошишига нисбатан норозилик кайфияти юзага келди.\nБугунги кунда мамлакатда электр энергияси ва табиий газ етказиб бериш ҳамда истеъмол қилиш соҳасида тўлов интизомини янада мустаҳкамлаш, шунингдек, ижро иши юритиш тизимини тубдан такомиллаштириш масалалари юзасидан соҳа мутахассислари ўз фикрларини билдирди.\nБаҳром Ашрафхонов, Ўзбекистон Республикаси молия вазири ўринбосари:\n– Ўзбекистон Республикаси Вазирлар Маҳкамасининг 30 июль куни “Ёқилғи-энергетика ресурсларининг нархлари ва тарифларни ўзгартириш тўғрисида”ги қарори билан молиявий интизомни мустаҳкамлаш, ёқилғи энергетика комплекси корхоналарининг мувозанатли ривожланиши ва безарар ишлашини таъминлаш мақсадида 15 августдан бошлаб энергия ресурслари тарифларига янги нархлар жорий этилди.\nОхирги марта бу борадаги нархлар 2018 йил 16 ноябрда ўзгартирилган бўлиб, аҳоли учун 1 киловатт/соат электр энергияси 250 сўм, 1 куб метр табиий газ 320 сўм эди. Вақт ўтиб, бу нархлар таҳлилий кўриб чиқилгач, ҳозирги инфляция даражасини эътиборга олган ҳолда ўзгартиришлар киритилди. Хусусан, 1 киловатт/соат электр энергияси 295 сўм ёки (+18 фоиз), 1 куб метр табиий газ 380 сўм (+18 фоиз) этиб белгиланди.\n– Аи-80 маркали автомобиль бензинининг чакана нархи – бир литри учун 4500 сўм (4000 сўм эди);\n– Дизель ёқилғисининг чакана нархи – бир литри учун 5400 сўм (4800 сўм эди) этиб белгиланмоқда.\nИқтисодий ишлаб чиқариш учун бу ресурсларнинг аҳамияти жуда долзарб ҳисобланади. Шу боис мамлакатимизни узлуксиз равишда табиий газ ва электр энергияси билан таъминлашга устувор вазифа сифатида қаралади. Аслида мазкур энергия манбаларининг асл таннархи аҳолига сотилаётганидан анча баланд ҳисобланади. Масалан, 1 киловатт/соат электр энергияси ишлаб чиқариш учун 450 сўм сарфланмоқда. Шунингдек, 1 куб метр табиий газни қазиб чиқариш ва қайта ишлаш 751 сўмни ташкил этади. Шуни эътиборга олиб, давлатимиз томонидан аҳолининг ижтимоий ҳимоясини ташкил этиш мақсадида паст нархлар белгиланди.\nМамлакатимизда янгидан-янги саноат зоналари, корхоналар қурилаётгани, аҳоли сони ортаётгани, янги маҳаллалар ва ёш оилалар кўпаяётгани туфайли энергия ресурсларига эҳтиёж ҳам кун сайин ошмоқда. Бу жараённи энг чекка ҳудудларда ҳам кузатиш мумкин. Шуни эътиборга олиб, электр энергияси ва табиий газни ишлаб чиқариш ва узлуксиз етказиб бериш мақсадида нархларга бир оз ўзгартириш киритилди.\nМамлакатимизда ишлаб чиқарилаётган электр энергияси ва табиий газни бошқа давлатлардагига нисбатан солиштирганимизда ҳам анча ўзгариш борлигини кўрамиз. Масалан, 1 киловатт/соат электр энергияси Россия Федерациясида 378 сўм, Молдовада 860 сўм, Қирғизистонда 350 сўм, Тожикистонда 380 сўм, Қозоғистонда 340 сўмни ташкил этади.\nЎз навбатида, 1 минг куб метр табиий газ Украинада 100-150 доллар, Россия Федерациясида 80-100 доллар, Беларусда 90-110 доллар, Қозоғистонда 80-90 доллар, Қирғизистонда 214 долларга тенгдир. Ўзбекистонда бу нарх 37,7 долларни ташкил этади.\nКамолиддин Усмонов, “Ўзбекнефтгаз” акциядорлик жамияти департаменти бошлиғи:\n– Бугунги кунда мамлакатда 3,5 миллиондан ортиқ (йиллик эҳтиёжи 10 миллиард куб метр) аҳоли хонадонлари ва 84 мингдан (йиллик эҳтиёжи 30 миллиард куб метр) ортиқ улгуржи истеъмолчилар табиий газ билан таъминланмоқда.\nЎтган йили 150 мингта аҳоли хонадони ва 20 мингдан ортиқ улгуржи истеъмолчи, шунингдек, ҳудудларда ташкил қилинган эркин саноат ва кичик саноат зоналарида ташкил қилинган тадбиркорлик субъектлари табиий газ тармоқларига уланди. Уларнинг эҳтиёжлари эса йил сайин ортиб бормоқда. Шу билан бирга, республикамиздаги табиий газ қазиб олувчи, қайта ишловчи ва тақсимловчи корхоналар тизимидаги асбоб-ускуналар, 13 минг километрдан ортиқ магистрал газ қувурлари ва бошқа зурур техника воситалари эскирган. Бу эса улардаги йўқотишлар миқдорининг ошиши ва қувватларнинг етарлича талабни қондира олмаслигига олиб келди.\nШу туфайли мазкур корхоналардаги техникалар ва асбоб-ускуналарни замонавийлаштиришга маблағни, аввало, ишлаб чиқарилган маҳсулотнинг таннархидан ортиқ сотиш ва фойда кўриш ҳисобидан ажратиш мумкин.\nгаз электр энергияси бензин\n28 Май 21:12 37842\n29 Май 17:40 36003\n27 Май 20:39 35952\n28 Май 08:06 26942\n29 Май 09:48 25728


Шерободда сафимиз кенгайди | O'zLiDeP\nОлий Мажлис Қонунчилик палатаси Спикери ўринбосари, O'zLiDeP фракцияси раҳбари Актам Хаитов Шеробод туманидаги “Сафар-Жўра-Баҳром” МЧЖ да бўлиб, у ердаги туника ва профилларга ишлов бериш жараёнини кузатди. Кохонада меҳнат қилаётган ишчилар билан суҳбатда бўлиб, уларга яратилган шароитлар билан қизиқди.\n— Бу ерда туника ва профилларга ишлов бериш билан шуғулланамиз, — дейди МЧЖ раҳбари Баҳром Сафаров. — Бундан ташқари, 125 ўринли янги боғча ҳам қурдик. Яқин кунларда ишга тушади. Унда яна 20 та иш ўрни яратилади.\nУчрашув жараёнида янги Бошланғич партия ташкилоти очилди ва партия сафига янги аъзолар қабул қилинди. А.Хаитов ишчиларга партиямиз аъзолик гувоҳномаларини топширди.


Блокаторлар коронавирусдан сақлайдими? - Terabayt.Uz\nБлокаторлар коронавирусдан сақлайдими?\nКеча – 27 июль куни АОКА ҳузуридаги штабда Санитария-эпидемиология назорати Давлат инспекцияси раҳбари Нурмат Отабеков иштирокида брифинг ўтказилди. Унда коронавирус инфекцияси билан боғлиқ долзарб саволларга жавоб қайтарилди, деб ёзади Sof.uz.\nЎҚИНГ: Бош прокуратура: Telegram’да «Shifoхоna info» бот канали ташкил этилади\n– Блокатор бейжикларнинг ичида оддий кукун борлиги тўғрисида видеороликлар тарқалди. Бу борада керакли ташкилотлар суриштирув ишларини олиб боришдими, шунингдек, четдан келадиган блокаторларнинг ичидаги таркиби текшириб бориладими?\n– Бейжик ичидага картрижга жойлаштирилган фаол модда – хлор диоксидини сақлайди. Аммо бу модда кишида аллергия, тошмаларни келтириб чиқариши мумкин.\nМазкур блокаторларнинг коронавирусдан ҳимоя қилиши исботловчи маълумотлар мавжуд адабиётларда йўқ. Блокатор тақиш ниқоб ва антисептикнинг ўрнини боса олмайди. Четдан кириб келган ҳар бир маҳсулот албатта текширувдан ўтказилганидан сўнг ишлатишга рухсат берилади.\n#вируслар #Ўзбекистон #блокатор


Samsung батареялар ҳажмини графен ёрдамида 1,8 марта оширди\n10:51 / 10.07.2015\nSamsung Electronics компаниясининг технологиялар илғор институти олимлари литий-ионли батареяларнинг кўрсаткичларини кремний ва графендан фойдаланиб, яхшилаш усулини ихтиро қилишди. Таклиф этилаётган усул аккумуляторларнинг энергия ҳажмини 1,8 маротаба оширишга имкон берди.\nИхтирочилар кремний сиртида кремний карбиди шакллантирмаган ҳолда графенни ўстириб, янги анод материал олишди. Янги материал тижорат графитига исбатан 4 марта кўпроқ ҳажмга эга. Карбидсиз графен фазанинг буғли ўтириши усули билан шакллантирилди. Литий-ионли аккумуляторларни яратишда кремний тагликларини қўллаш “узоқроқ яшайдиган ” аккумуляторларни яратишга имкон беради. Бироқ литий қўшилиши билан анод кенгаяди. Бу номақбул эффектнинг олдини олиш учун ихтирочилар графен қатлами ёрдамида сирпанувчи механизмни ишлаб чиқишди, бу механизм кремнийнинг бутлигини сақлашга имкон беради.\nИхтирочилар ҳали янги материални оммавий тарзда ишлаб чиқаришни йўлга қўя олишмаган.


Бош сахифа > Янгиликлар > НУРОТА ТУМАНИ ҒАФУР ҒУЛОМ НОМИДАГИ МФЙДА 10-СОНЛИ ДАВЛАТ МТТ ФОЙДАЛАНИШГА ТОПШИРИЛДИ.\nТашкилотнинг очилиш маросимида туман ҳокими ўринбосари Ш.Вафоев ҳамда ҳудуд фаоллари иштирок этишди.\nМазкур 150 ўринли МТТ Инвестиция дастури асосида 2 млрд 575 млн сўм маблағ сарфланиб, тўлиқ реконструксия қилинди. Ҳозирда ташкилот давлат таълим-тарбия стандартларига тўла жавоб беради ва тарбияланувчиларни мактаб таълимига сифатли тайёрлаш учун етарли шарт-шароитларга эга.\nМаълумот учун. Нурота туманида 84 та МТТ бўлиб, улардан 19 таси давлат, 59 таси оилавий ва 6 таси ДХШ асосидаги МТТлардир.\nЭслатиб ўтамиз, Ўзбекистон Республикаси Президентининг 2020-йил 28-декабрдаги 4936-сонли Қарорига асосан 2021-йил Инвестиция дастурига киритилган 2 та янги давлат МТТ қуриш ҳамда 8 та мактабгача таълим ташкилотларини реконструкция қилиш режалаштирилган эди.\nҲозирги кунда, белгиланган ушбу вазифалар тўлиқ амалга оширилиб, барча МТТлар фойдаланишга топширилган.\nНавоий вилоти МТБ Матбуот хизмати\nКўрилганлар сони: 180


2018 йил бўсағасида: «Kaspersky» қайси қурилмалар киберҳужумлар нишонига айланишини маълум қилди\n2018 йил бўсағасида: «Kaspersky» қайси қурилмалар...\n17.12.2017 22:46 0 150\n«Kaspersky»: 2018 йилда ОАВ ҳамда ижтимоий медиаларга бузиб кириш ҳолатлари кўпайиши мумкин.\n«Касперский лабораторияси» замонавий технологиялар ҳамда интернетга уланган қурилмалар, хусусан, банкоматлар, автомобиллар, шунингдек, шахсий маълумотлар (ижтимоий тармоқлардаги саҳифалар, тиббий маълумотлар)га бўлган ҳужумлар сони келгуси йилда ҳам давом этишини маълум қилди.\nАнтивирус компанияси маълумотига кўра, улар ишончли, кўпқатламли киберҳимояга эга компанияларнинг ўзига эмас, балки улар фойдаланадиган машҳур дастурларга ҳужум қиладилар. Шахсий фойдаланувчилар эса 2018 йилда ҳам асосан «интернет жиҳозлари» — веб-камералар, роутерларга бўладиган ҳужумлардан кўпроқ жабр кўрадилар.\n«Касперский лабораторияси» автомобиллар эгаларини смартфонларга уюштириладиган ҳужумлардан ҳам огоҳлантирмоқда. Бузғунчилар автомашинанинг бир неча функцияларини бажарадиган смартфонларни бузиб, унинг иловаларини манипулация қилиши мумкин.\nЭкспертлар, шунингдек, тиббиёт қурилмаларига кимберҳужумлар оқибатида уларда сақланадиган шахсий тиббий маълумотларига дахл этилишидан ҳам хавотирда.\n«2018 йилда кутилаётган киберҳужумларнинг яна бири — банкоматлар», — дейилади компания хабарномасида. Таҳлилчиларнинг фикрича, ушбу банкоматларга мини-компютерлар ўрнатилиши оқибатида автоматик равишда қурилмага зарар етказилади — хакерлар пулларни ўғирлаши ёки карталар ҳақидаги маълумотларни қўлга киритиши мумкин бўлади.\nБундан ташқари, 2018 йилда кибермайдонда кузатиладиган яна бир хатар — ОАВ ҳамда ижтимоий медиаларга бузиб кириш ҳолатлари кўпайиши мумкин.\nKaspersky 2018 йил киберҳужумлар\nЖамият 27/12, 16:18\n2018 йили йўқотганларимиз


Жаҳон адабиётининг энг сара намуналарини ўзбек тилида » Новости Узбекистана сегодня: nuz.uz\nНовости Узбекистана → Маданият ва саънат → Жаҳон адабиётининг энг сара намуналарини ўзбек тилида\n26-02-2019 15:08 0 1215 Рейтинг0 Чоп этиш\nЖаҳон адабиётининг энг сара намуналарини ўзбек тилида\nЎзбекистон Республикаси Президенти Шавкат Мирзиёевнинг 2018 йил 5 апрелдаги “Ўзбекистон Ёзувчилар уюшмаси фаолиятини янада такомиллаштириш чора-тадбирлари тўғрисида”ги қарорида дунё адабиётининг энг яхши намуналарини ўзбек тилига таржима қилиш ва чоп этиш, мумтоз ва замонавий адабиётимизнинг энг сара намуналарини хорижий тилларга ўгириш ва чет элларда тарғиб этиш тизимини яратиш вазифаси алоҳида белгилаб берилган. Мазкур вазифалар ижросини таъминлаш мақсадида Ўзбекистон Ёзувчилар уюшмаси томонидан қатор ишлар амалга оширилмоқда.\nЖумладан, 2018 йилнинг 7-8 август кунлари бўлиб ўтадиган “Ўзбек мумтоз ва замонавий адабиётини халқаро миқёсда ўрганиш ва тарғиб қилишнинг долзарб масалалари” мавзусида халқаро конференция ташкил этилди. Нуфузли анжуманда дунёнинг ўттизга яқин давлатидан қирққа яқин ёзувчи ва шоирлар, таржимонлар, адабиётшунос олимлар қатнашди.\n2018 йилда улуғ қозоқ шоири Абай сайланмаси, буюк қирғиз ёзувчиси Чингиз Айтматовнинг сайланмаси нашр этилди, шунингдек, беларусь шоири Якуб Коласнинг “Қадрдон қўшиқлар”, итальян шоири Петрарка, аргентиналик ёзувчи Хулио Кортасар, рус ёзувчилари Иван Бунин, Николай Кун, Александр Беляев, озарбайжон ёзувчилари Ҳусайн Жовид, Анор, Фируз Мустафо, Сўна Валиева асарлари тўпламлари нашр этилди. Булар янги таржималар бўлиб, шунингдек, ўтган йилларда таржима қилинган кўплаб жаҳон адабиёти намуналарининг қайта нашри амалга оширилди.\nЎзбекистон Республикаси Вазирлар Маҳкамасининг “Жаҳон адабиётининг энг сара намуналарини ўзбек тилига ҳамда ўзбек адабиёти дурдоналарини чет тилларга таржима қилиш ва нашр этиш ишларини такомиллаштириш чора-тадбирлари тўғрисида” 2018 йил 18 майда қабул қилинган 376-сон қарори 6-бандида ўзбек тилига таржима қилинган жаҳон адабиёти намуналарини хатловдан ўтказиш назарда тутилган. Шу асосда келгуси беш йилда таржима қилинадиган асарлар рўйхати шакллантирилади. Хатлов бундан кейин жаҳон адабиётидан амалга ошириладиган таржималар мониторингини юритиш учун асос бўлиб ҳам хизмат қилади.\nУшбу қарорда белгиланган вазифаларни амалга оширишни таъминлаш учун Ўзбекистон Ёзувчилар уюшмаси қошида жамоатчилик асосида “Таржима ва тарғибот маркази” ташкил этиш режалаштирилган. Марказда жаҳон ва қардош тиллардан ўзбек тилига, ўзбек тилидан жаҳон ва қардош тилларига таржима қилувчи юқори малака ва тажрибага эга таржимонлар гуруҳини ташкил этиш; таржимонлар меҳнатига муносиб ҳақ тўлаш, шунингдек, таржима ишлари учун олдиндан қисман тўловлар тартибини шакллантириш; Уюшма қошидаги махсус комиссия тавсиясига кўра асарларни жаҳон ва қардош тилларидан ўзбек тилига, ўзбек тилидан жаҳон ва қардош тилларига таржима қилиш ишларини жадаллаштириш кўзда тутилади. Дастурга кўра, Марказнинг ишлаш тартиби, таркиби ва режалари март ойида ишлаб чиқилиши назарда тутилган.\nШунингдек, жаҳон адабиёти сара намуналарини таржима қилиб, чоп этишда адабий нашрлардан унумли фойдаланиш чоралари ишлаб чиқилган. Масалан, “Жаҳон адабиёти” журналининг маълум бир сонларини хорижий мамлакатлар адабиётига бағишлашдек анъанаси бор. Масалан, ўтган йил журналнинг 4-сони Тожикистон, 5-сони Қозоғистон, 7-сони Туркманистон, 10-сони Қирғизистон замонавий миллий адабиётига бағишланган бўлса, бу йилги 4-сони Беларусь, 5-сони Озарбайжон миллий адабиётига бағишланади. Ҳозирги кунда қўшни давлатларнинг адабий нашрлари билан ҳамкорлик алоқалари йўлга қўйилмоқда. Булар ҳам қўшни мамлакатлар миллий адабиётидаги замонавий жараёнлар билан яқинлан танишишга, энг сара янги асарларни таржима қилишга имкон беради. Масалан, Қирғизистоннинг “Ала-тоо”, Қозоғистоннинг “Жулдиз”, Беларусь Республикасининг “Нёман”, “Маладосць”, “Полымя” каби адабий журналлари билан ҳамкорлик алоқаларини мисол тариқасида келтириш мумкин.\nЎзбекистон Ёзувчилар уюшмасининг адабий нашрларида 2019 йил давомида жаҳон адабиёти вакилларининг шеър ва ҳикояларидан ташқари, қатор йирик асарлар ҳам эълон қилинадики, уларни айтиб ўтиш керак. Масалан. Фёдор Достоевскийнинг “Ака-ука Карамазовлар”, серб ёзувчиси Бронислав Нушичнинг “Ўн уч ойдан сўнг”, немис ёзувчилари Стефан Цвейгнинг “Кристина”, Эрих Мария Ремаркнинг “Қарзга олинган умр”, япон ёзувчиси Кадзуо Исигуронинг “Қалбингдан паноҳ истаб”, инглиз адибаси Шарлотта Бронтенинг “Жейн Эйр”, АҚШ ёзувчилари Тонни Моррисоннинг “Муҳаббат”, Ирвин Шоунинг “Тиланчи ва ўғри”, француз ёзувчиси Гюстав Флобернинг “Туйғулар тарбияси”, турк ёзувчиси Аҳмад Шимширгелнинг “Амир Темур” романлари таржима қилиниб, чоп этилади.\nШунингдек, 2019-2021 йиллар давомида “Рус адабиёти дурдоналари” 100 томлиги нашр этилади. Бунга рус мумтоз адабиёти вакилларидан бошлаб, ХХ аср охиригача бўлган давр шоир ва ёзувчилари асарларининг ўзбек тилидаги таржималари жамланади. Ҳозир ушбу лойиҳа устида ишлар бошлаб юборилган.


Бангладеш элчихонаси ўзбек тили байрами муносабати билан тадбир уюштирди - Халқ сўзи\n10:39 23 Октябр 2018 Жамият\nТадбирда юртимизда давлат тилини ривожлантиришга алоҳида эътибор қаратилаётгани таъкидлади.\n— Бугун Ўзбекистонда 130 дан ортиқ миллат вакиллари бир оила сифатида яшаб келмоқда, — дейди Бангладешнинг Ўзбекистондаги Фавқулотда ва мухтор элчиси Мосуд Маннан. — Уларнинг барчаси ўз маданияти, тили, урф-одат ва анъаналарини ривожлантиришга кенг имконият яратилган. Шу билан бирга, ҳамма миллатларнинг давлат тилига катта ҳурмат билан қараши, уни чуқурроқ ўрганишга ҳаракат қилиши таҳсинга сазовор. Ўзим ҳам ўзбек тилини ўрганишга бел боғлаганман ва фикримча, аста-секин бунинг уддасидан чиқмоқдаман. Ўзбекистон халқ шоирлари Эркин Воҳидовнинг “Руҳлар исёни” достонини, Муҳаммад Юсуфнинг “Ватаним” шеърини ёд олдим. Зеро, шеърият дилларни боғлайди. Тил ва дил ўзаро боғлиқ тушунчалардир.\nТадбирда бангладешлик меҳмонлар томонидан ўзбек тилида шеърлар ўқилди. Юртимиз ёшлари томонидан айтилган шеъру қўшиқлар тадбирга байрамона тус берди.


Тошкентда халқаро китоб фестивалининг тақдимоти бўлиб ўтди\n11:00 / 24.11.2015\n22 ноябрь куни Тошкентдаги ТЧК коворкинг марказида Буюк Британиянинг Hertfordshire Press матбаа уйи томонидан Open Eurasia and Central Asia book forum and literature festival номи остида ўтган китоб фестивалининг тақдимоти бўлиб ўтди. Бир қанча китобсеварлар ҳамда ёш ижодкорлар тўпланиб, ўзаро фикр алмашиш ҳамда Hertfordshire Press фаолияти билан танишиб чиқиш имкониятига эга бўлди.\nЭслатиб ўтамиз, матбаа уйи бир неча йилдан буён Марказий Осиё, шунингдек, қўшни минтақалар ижодкорлари ўртасида танлов ўтказиб келади. Танлов тўрт йўналишда ўтади – “Бадиий асар”, “Бадиий таржима”, “Расм” ва “Видеофильм”. Асарлар рус, инглиз, озарбайжон, қирғиз, ўзбек, қозоқ, тожик, туркман тилларида қабул қилинади.\nТанловнинг ютуқ жамғармаси 31 минг долларни ташкил қилади. жумладан, “Бадиий асар” йўналиши ғолибига қарийб 20 минг доллар миқдоридаги грант тақдим этилиб, бу маблағ унинг китобини чоп этиш ва Буюк Британияда китоб тақдимотини ўтказишга сарфланади. Жорий йилда танловда 800дан ортиқ ижодкор иштирок этди.\nТошкентдаги учрашувга лойиҳа координатори Энн Лари ҳам ташриф буюрди.\nИштирокчиларга – танловнинг ўзбекистонлик қатнашчилари ҳамда қизиқувчиларга фестивал тафсилотлари акс этган қисқа видеофильм намойиш этилди. Сўнг сўзга чиққан Энн Лари барчага билдирилган қизиқиш учун миннатдорчилик билдириб, охирги йилларда Hertfordshire Press томонидан Ўрта Осиё тилларидан, шунингдек, русчадан инглиз тилига ўгирилиб, чоп этилган китоблар ҳақида ахборот берди.\nБундан ташқари, микрофон олдига бошқа ўзбекистонлик ижодкорлар чиқишди. Кечада рус, ўзбек ва инглиз тилида шеърлар янгради. Тадбирда сўз олган шоир ва таржимон Аъзам Обидов Уильям Шекспир сонетларининг ўзбекча таржималарини ўқиб берди.\nИлиқ ва дўстона руҳда ўтган учрашув якунида ташкилотчилар ўзбекистонлик адабиёт ошуфталарини ижодий ҳамкорликни давом эттиришга чақириб қолишди.


Ота ўғлининг қилмишини кўтара олмай вафот...\n12.01.2019 16:31 0 161\nТошкент шаҳар, Олмазор туманида жойлашган 261-сонли умумтаълим мактабининг икки нафар 11-синф ўқувчиси Тошкент меҳмонхона хўжалиги ва сервис касб-ҳунар коллежининг 2-босқичида таҳсил олувчи дўсти билан катта миқдордаги пулларни ўғирлаб, кўнгилхушликка сарфлаб юборишган. Бу ҳақда «Sevimli» телеканалида махсус лавҳа намойиш этилди, деб хабар берди «Uznews».\nУч ўсмир ўғирланган пулларни шаҳарнинг машҳур ресторанларига бориш, iPhone 6 русумли 3та телефон сотиб олиш ва савдо-кўнгилочар марказидан кийим харид қилишга сарфлашган. Шунингдек, уларнинг бири отаси номига ВАЗ 2111 русумли автомобиль, бири эса зотдор ит сотиб олган.\nОлмазор тумани жиноят ишлари бўйича судьяси Муса Юсупов сайёр судни болалар ўқиган мактабда ўтказади. Айбланувчиларнинг ёши, аввал судланмаганлиги ва зарар қопланганлиги, жабрланувчиларнинг даъвоси йўқлиги ҳисобга олиниб, уларга озодликдан маҳрум этиш билан боғлиқ бўлмаган жазо тайинланган.\nўғрилик ота мактаб ўқувчилари\nҲодиса 20/08, 14:40


2016-05-12 1920 Ko'rilgan\n1.\tАччиқланиш – нафратланиш; “Аччиқланиш” – бир иш ва ҳодиса устида ҳосил бўладиган ҳолатдир. У кейин сўниб кетиши мумкин. “Нафратланиш” – эса инсон қалбида доимо сақланиб қоладиган ҳолатдир. 2.\tРағбат – муҳаббат; “Рағбат” – бирор ишга қизиқишнинг ҳосил бўлишидир. У эса вақтинча ҳам бўлиши мумкин. “Муҳаббат” – эса инсон қалбида ўрнашиб, томир отадиган суйиш ҳолатидир.\n2016-05-12 2054 Ko'rilgan\nА) Иймоннинг баркамоллигини, унинг доимо зиёда бўлишлигини; Б) Қалбларимизни ҳамиша мусаффо бўлишини, уни ҳақдан оғиб кетмаслигини; В) Ботил тасаввурлардан ва ноҳақ амаллардан паноҳ тилашни; Г) Манфаатли илм берилишини ва унга сидқидилдан амал этишни; Д) Ҳалол-покиза ризқ келишини;\n2016-05-12 1725 Ko'rilgan\n1.\tВақтингиз чоқ, кўнглингиз хуш бўлгай! 2.\tОт етган манзилга тойи ҳам етгай иншааллоҳ! (Яъни отанинг ўғлидан умидвор бўлишига далда сифатида айтилажак сўз) 3.\tЮзингиз ойдек ёруғ бўлсин! 4.\tҚадамингизга хасанот, амалингиз бўлсин қанот! 5.\tЮрган йўлингиздаги тиконлар гулпоёндозларга айлансин!\n2016-05-12 1876 Ko'rilgan\n2016-05-12 2064 Ko'rilgan\n1.\tТомонлар нечта? А) 3та В)5та Б) 4та Г)6та 2.\tҚайси табий ҳодиса тасбеҳ айтган ҳисобланади? А) Камалак В) Чақмоқ Б) Момақалдироқ Г) Яшин\n2016-05-12 1894 Ko'rilgan\n1.\tПешин намози ҳаммаси бўлиб ................ ракат, жумъа намози ҳаммаси бўлиб .................. ракатдан иборат. 2.\tЗуҳо намозини ....................... намози ҳам деб айтамиз. 3.\tАллоҳ учун назр қилинган рўза – ....................... амалдир! 4.\tИброҳим алайҳиссалом замонасидаги подшоҳни ........................ деб аташар эди. 5.\tБилги сайёра (компютер)нинг қўлда силжитиб турилажак ёрдамчи воситаси – ................... дейилади.\n2016-05-12 1634 Ko'rilgan\nУйқудан уйғонишим ҳоҳламай шайтон, Бомдод қазо бўлишин кутди у ўшал он. Кўзим очирмасдан, силаб-сийпалаб, Устимдан роса отмоқчи бўлди хандон. Мен эса шаштим бузмай турдим ўрнимдан, Дуо қилиб, шайтонга бермай ўрин қўйнимдан. Таҳорат олиб, жойнамоз ёзиб, қиблага қараб, Намоз ўқий бошладим, соф қалбу-виждонимдан.\n2016-05-12 1734 Ko'rilgan\n2016-05-12 1911 Ko'rilgan\n2016-05-12 2134 Ko'rilgan


Архивы СОТИШ - tafsilar.info\n07 Oktabr 13:10 by Редакция\nҚочган афғон амалдорларининг мол-мулки электр энергиясидан келиб чиққан қарзларни тўлаш учун сотилади. Мамлакат хорижий экспортчиларга электр энергияси учун 62 миллион доллар қарздор. Олдинги тузум қулаганидан кейин структуранинг даромади 70% га камайди. Давлат корпорацияси ташаббуси Вазирлар Маҳкамаси томонидан маъқулланиши керак. Шундан сўнг, амалдорлар ва нуфузли сиёсатчиларга кўчмас мулк сотишни бошлаш мумкин бўлади, чунки уларнинг баъзилари йиллар\n04 Oktabr 21:20 by Редакция\nТожикистон Ўзбекистон ва Афғонистонга электр энергиясини етказиб беришни тўхтатаётганини эълон қилди. Шу ой бошидан буён Афғонистон ва Ўзбекистонга 220 кВ — 500 кВ юқори кучланишли электр узатиш линиялари орқали электр энергияси етказиб бериш тўхтатилди. Бу ерда тожик электр энергияси 110 кВ паст кучланишли электр узатиш линияси орқали камайтирилган ҳолда берилади. Масалан, 3 октабр арафасида Афғонистонга\n01 Oktabr 22:00 by Редакция\nҚирғизистон президенти Содир Жапаровга тегишли уй ауксионда сотилади. Маълум қилинишича, олинган маблағ муҳтожларга ёрдам бериш учун сарфланади. Қирғизистон Республикаси Президентининг сўзларига кўра, республикада уй-жой муаммосини ҳал қилиш йулларидан бири корруптсияга қарши кураш бўлиши мумкин. Эҳтиёжмандлар судланган амалдорлардан тортиб олинган кўчмас мулк ҳисобидан ёрдам бера бошлайди. Садир Жапаров икки қаватли уйини ватандошлари эҳтиёжлари учун давлат ипотека\nЭшак гўшти сотувчисига ҳукм чиқарилди\n22 Sentabr 13:55 by Редакция\nҚаршида эшак гўштини сотган одам судланган ва ҳуқуқ -тартибот идоралари ходимлари томонидан ҳибсга олинган. Эслатиб ўтамиз! Қарши шаҳридаги Арабхон маҳалласи уйларидан бирида ҳуқуқни муҳофаза қилиш органлари ходимлари эшакларнинг жасадларини сўяётган одамни жиноят билан ушладилар. Унинг уйида улар терилари, гўштлари, шунингдек, тирик қолган 20 эшакни топдилар. Жиноят ишлари бўйича шаҳар суди воқеа ҳолатини ўрганиб чиқиб, фуқаро\nсотилганСОТИШэшак гўштиҲУКМҲУҚУҚНИ МУҲОФАЗА ҚИЛИШ\n21 Sentabr 14:15 by Редакция\nЎзбекистон Марказий банки эсдалик ва қимматбаҳо тангаларни сотиш тартибини тасдиқлади. Қимматбаҳо тангалар муомалада бўлиб, улар ҳам тўлов воситаси, ҳам нумизматика ва коллектсион буюмлар вазифасини бажариши мумкин. Агар инвестиция ёки жамғарма бўлса, улар номиналдан юқори баҳоланади. Шу билан бирга, эсдалик банкноталарини сотиш ва қайта сотиб олиш қиймати оммавий ахборот воситаларида ва Марказий банк расмий сайтида эълон


Ўзбекистон Республикаси Адлия вазирлиги - Юридик маълумотга эга бўлмаган шахслар ҳам юридик хизмат ходими бўла олади\n16:07:43 (GMT +5), Дш, 16 дек 2019\nЮридик маълумотга эга бўлмаган шахслар ҳам юридик хизмат ходими бўла олади\nЮридик мутахассисликка қайта тайёрлаш курси...кириш имтиҳонлари...\nТошкент давлат юридик университети ҳузурида Юридик кадрларни халқаро стандартлар бўйича профессионал ўқитиш марказида олий маълумотга эга бўлган шахсларни юридик мутахассисликка қайта тайёрлаш курсига кириш имтиҳонлари бошланди.\nҚайта тайёрлаш курсига кириш имтиҳонлари юридик касбни танлашнинг асослантирилиши, ҳуқуқ соҳасидаги таянч билимлар ва таҳлилий фикрлашни аниқлаш нуқтаи назаридан суҳбат асосида 2019 йилнинг 22 ноябрига қадар икки сменада бўлиб ўтиши белгиланган.\nСуҳбат адлия вазири ўринбосари – Тошкент давлат юридик университети ректори бошчилигидаги мазкур университет профессор-ўқитувчилар томонидан ўтказилмоқда.\nИмтиҳон жараёнларининг шаффоф, адолатли ва кенг жамоатчилик назорати остида ўтишини таъминлаш мақсадида суҳбат жараёни биринчи марта сamera.telecomtv.uz сайти орқали онлайн трансляция қилиб борилмоқда.\nБу ҳақда нималарни биламиз?\nТошкент давлат юридик университети ҳузурида Юридик кадрларни халқаро стандартлар бўйича профессионал ўқитиш маркази Ўзбекистон Республикаси Президентининг 2018 йил 13 апрелдаги “Ўзбекистон Республикаси Адлия вазирлиги фаолиятини янада такомиллаштиришга доир ташкилий чора-тадбирлар тўғрисида”ги қарорига асосан ташкил этилган. Ҳозирги кунда Марказда Олий маълумотга эга бўлган шахсларни юридик мутахассисликка қайта тайёрлаш курси фаолият олиб бормоқда.\nҚайта тайёрлаш курси давлат органлари ва бошқа ташкилотларнинг юридик хизматларида фаолият олиб бориш учун етарли даражадаги билим олишни ва кўникма шакллантиришни назарда тутадиган олий таълимдан кейинги ўқитиш шакли ҳисобланади.\nҚабул квотаси ва тўлов миқдори\nУшбу қайта тайёрлаш курсига қабул квотаси 100 (75 ўзбек, 25 рус) та қилиб белгиланган. Ўқитиш тўлов-контракт асосида амалга оширилиб, бугунги кунда унинг миқдори 10 000 000 сўмни ташкил этади.\nАйни пайтда, 79 та мутахассислик бўйича олий маълумотга эга бўлган шахслар қайта тайёрлаш курсларига ҳужжат топширишлари мумкин.\nҲужжатлар қабули ва ҳужжат топширганлар ҳақида\nКурсларга талабгорлардан ҳужжатларни қабул қилиш 2019 йил 2 октябрдан 31 октябрга қадар centertsul.uz ва qabul.centertsul.uz сайтлари орқали фақат электрон шаклда амалга оширилди.\nУшбу давр мобайнида 314 нафар (282 нафар ўзбек гуруҳига, 32 нафар рус гуруҳига) талабгор қайта тайёрлаш курсларига ўқишга кириш учун ҳужжат топширди.\nЎқиш қачондан бошланади?\nСуҳбат натижаларига кўра қайта тайёрлаш ўқув курсларига қабул қилинган шахслар учун ўқув жараёни 2020 йил январь ойидан бошланади ва 6 ой давом этади.\nЎқишни битиргач, ким бўламан?\nАлбатта, бу савол имтиҳон топширувчиларни ўйлантириши табиий. Мазкур курсларни тугатган ва белгиланган намунадаги дипломни олган шахслар давлат органлари ва бошқа ташкилотларнинг юридик хизматларида ишлаш ҳуқуқига эга бўладилар.\nХулоса қилиб айтганда, Марказда ташкил этилган қайта тайёрлаш курслари давлат органлари ва бошқа ташкилотларнинг юридик хизматларида самарали иш фаолиятини олиб борадиган кадрларни тайёрлашга, шунингдек миллий юридик кадрларнинг янги авлодини шакллантиришга хизмат қилади.


21:31 / 01.10.2021\nЭкология мавзусига яна мурожаат қилдик. Пойтахтдаги яшил ҳудудлар ва бир қанча боғлар охирги йиллар давомида ҳақиқий эгалари – аҳолидан олиб қўйилди. Аниқроғи, ушбу масканлар қаровсиз қолди, фойдаланишга тақдим этилмади, айрим қисмлари бинолар қуриш учун инвесторларга сотилди ва сотиляпти. Ғафур Ғулом, Абдулла Қодирий, “Дўстлик” ва Миллий боғ каби бир замонлар сўлим бўлган боғлар шулар жумласидан.\nАввалроқ, “Дўстлик” боғи фойдаланишга топширилаётгани, боғ ободонлаштирилаётгани ҳақида лавҳа тайёрлагандик. Бу дафъа пойтахтнинг Эски шаҳар қисмида, Олмазор тумани ҳудудида жойлашган Абдулла Қодирий номидаги боғга бордик. Ва... ачинарли аҳволга гувоҳ бўлдик.\nБоғ ҳудудининг қанча қисми, қайси инвесторга, қайси шартлар асосида сотиб юборилгани ҳақида жамоатчиликка маълумот берилмаган.\nЭкология ва атроф-муҳитни муҳофаза қилиш қўмитаси Тошкент шаҳар бошқармаси бошлиғи в.б. Фарҳод Деҳқонов қайси инвесторларга экологик хулоса бергани ҳақидаги ҳужжатларни тақдим этишини маълум қилди.\nБоғ ҳудудига биз билан олдинма-кетин Давлат экология қўмитаси раиси ўринбосари, қўмитанинг ҳудудий бўлимлар инспекторлари, боғга қараш зиммасига юклатилган “Олмазор” бизнес-сити дирекцияси масъуллари, экопатруль ходимлари етиб келишди.\nБоғга экология ва атроф-муҳитга масъуллар биз билан интервьюларда боғни ободонлаштириш ишлари бошлангани, дарахтлар хатловдан ўтказилгани, тез орада бу макон обод бўлиши ва халқ учун эшиклар очиқ эканини айтиб ўтишди.\nҲақиқий ҳолатдан эса видеолавҳа орқали танишиб олишингиз мумкин.


«Ўзавтосаноат» ва Қирғиз Республикаси билан ҳамкорликни мустаҳкамлайди\nБизнес 8 апрел 2021 284\n«Ўзавтосаноат» АЖ ва Қирғиз Республикаси Энергетика ва саноат вазирлиги Ҳамкорлик тўғрисидаги меморандумни имзоладилар.\nМеморандум доирасида томонлар Қирғизистонда енгил автомобиллар ва тижорат техникаларини ишлаб чиқаришни ташкил этишда ҳамкорлик қилиш тўғрисида келишиб олинди.\nМеморандум Тошкент шаҳрида бўлиб ўтган «ИННОПРОМ» халқаро саноат кўргазмаси доирасида имзоланди ва маросимда «Ўзавтосаноат» АЖ бошқарув раиси Шавкат Умурзаков ва Қирғиз Республикаси Энергетика ва саноат вазири Кубанычбек Турдубаев иштирок этдилар.\nҚирғизистон томони Ўзбекистон автомобиль саноатини юксак баҳолади ва томонлар Қирғиз Республикасида транспорт воситалари ишлаб чиқаришни ташкил этиш имкониятларини ўрганишдан манфаатдор эканликларини билдирдилар. Шу мақсадда ҳамкорликнинг техник, молиявий ва бошқа жиҳатларини ўрганиш учун қўшма ишчи гуруҳини тузиш режалаштирилди, деб хабар беради «Ўзавтосаноат» АЖ матбуот хизмати.\nУшбу йўналишни амалга ошириш Қирғизистон томонга янги ишчи ўринларини яратиш, ЯИМда саноат улушини ошириш, экспорт бозорига чиқиш ва аҳолини халқаро сифатдаги автомобиллар билан таъминлашга имконини беради.\nТомонлар давлатлараро савдо алоқаларини, шу жумладан, автомобилсозлик саноатини ривожлантириш ва кенгайтиришда умумий манфаатлар ва мақсадларга эга. Бугунги кунда «Ўзавтосаноат» АЖ Қирғизистонга автомобиль ва тижорат техникаларини экспорт қилмоқда.


Эдуард Кокойти Жанубий Осетия раҳбарлиги лавозимидан кетди - BBC News O'zbek\nЭдуард Кокойти Жанубий Осетия раҳбарлиги лавозимидан кетди\n21 Декабр 2011\nШу кунларда Цхинвалида жамоатчилик билан учрашган Эдуард Кокойти Жанубий Осетия президенти лавозимидан истеъфога чиқишини билдирди.\nМустақиллиги тан олинмаган республикани Бош вазир Вадим Бровцев вақтинча бошқарадиган бўлди. Бровцев 11 декабрдан бошлаб вақтинчалик президент вазифасини бажаришга киришди.\nКокойти фуқароларни 25 мартда янги президентни сайлашга ва “бахтли келажак учун овоз беришга” чақирди.\nКокойтининг истеъфоси бўлгунчи республикадаги вазиятни барқарорлаштириш бўйича Кокойти ва президентликка собиқ номзод Алла Жиоева ўртасида қабул қилинган битимда кўриб чиқилганди. Кокойти президентликдан кетиши, Жиоева эса 10 кундан бери марказий майдонда намойиш ўтказаётган тарафдорларини олиб кетиши лозим эди.\nКокойти жаноблари Жанубий Осетиянинг мавжуд ҳукумати “норинж инқилобини енга олгани”ни таъкидлаган. Унинг сўзларига кўра, Жанубий Осетия “ҳар доим буюк Россия билан бирга бўлган ва бўлади”.\n“Россия - Жанубий Осетиянинг ягона стратегик ҳамкоридир, ва биз ҳеч кимга муносабатларимизни бузишга йўл қўймаймиз”, - деган Эдуард Кокойти.\nЖума куни кечқурун Кокойти ва Жиоева Жанубий Осетиядаги сиёсий можарони ҳал этиш ҳақида битим имзолади. Ушбу битим мухолифат тарафдорларининг оммавий чиқишлари манзарасида имзоланди.\n27 ноябрда бўлиб ўтган президентлик сайловларининг иккинчи турида Марказий сайлов қўмитасининг дастлабки маълумотлари бўйича мухолифатчи, собиқ таълим вазири Алла Жиоева ютиб чиқди. У расмий Москва қўллаган номзод, фавқулотда ҳолатлар вазири Анатолий Бибиловни ортда қолдирди.\nБироқ Бибиловнинг жамоаси қонунбузарликлар ҳақида шикоят билан чиқди. Жанубий Осетия Олий маҳкамаси ушбу айбловларга асосланиб сайлов натижаларини бекор қилди. Парламент зудлик билан янги сайловларни 25 мартга белгилади.\nШундан сўнг Цхинвалида норозилик намойишлари бошланиб кетди, мухолифат тарафдорлари шаҳарнинг марказий майдонини эгаллашди.\n“Мен сизларга хушхабар билан келдим. Жанубий Осетия жамоатчилиги икки қисмга бўлиниб кетганди, бизнинг бугунги битимимиз жамиятимизни бирлаштиришга хизмат қилади”, - дея жума куни кечқурун тарафдорларининг ўнгида чиқиш қилган Жиоева хонимнинг сўзларини Интерфакс агентлиги ихтибос қилади.\nКелишувга биноан Жанубий Осетия президенти шанба куни лавозимидан кетди. Сайловларгача президент вазифасини бош вазир Вадим Бровоцев бажариб туради.\nРоссия – кафолатчи\nШу билан бирга янги ҳукумат раҳбарининг ўринбосари мухолифат вакили бўлиши шарт. Бундан ташқари, интерфакснинг хабар беришича, бош прокурор Таймураз Хугаев, унинг ўринбосари Элдар Кокоев ва Олий маҳкама раиси Ацамаз Билченовлар ўз лавозимидан кетади.\nЖиоеванинг айтишича, мухолифат ва ҳукумат ўртасидаги муҳокамаларда воситачи бўлган Россия эришилган битимнинг кафолатчиси бўлиши лозим. Муҳокамалар жараёнида Россия президенти маъмуриятининг раҳбари Сергей Винокуров иштирок этганди.\nЎз навбатида Кокойти мухолифат билан келишув амалдаги ҳукуматнинг ғалабаси эканлигини билдирди.\n“Бу амалдаги ҳукуматнинг ғалабаси деб ҳисоблайман. Қон тўкилшининг олдини олдик ва очиқ айтишим мумкинки, “норинж инқилоби” даф этдик ва халқимизни нотўғри қарор беришдан сақлай олдик”,- дейди Грузиядан ажралиб чиққан, тан олинмаган республиканинг собиқ раҳбари.\nМухолифат ва Жанубий Осетия ҳукумати Алла Жиоева 25 мартда бўлиб ўтадиган сайловларда қатнашиши ҳуқуқини сақлаб қолиши ҳақида ҳам келишган. Бироқ мухолиф сиёсатчи россиялик журналистларга президентликка номзодини қўйиш борасида бирор қарорга келмаганини билдирди.\nБунгача Жанубий Осетия Олий маҳкамаси Жиоева хоним президентлик сайловларида иштирок этолмайди дея қарор чиқарганди.\n30 ноябр куни мухолифат лидери халққа қилган мурожаатида ўзини сайланган президент дея эълон қилганди. Яна у Олий маҳкама сайловларни тан олмаслик қарорини бекор қилса, Кокойти ва унинг яқинларига хавфсизликни кафолатлашни ваъда берганди.\nТан олинмаган республикадаги сайловларда қатнашган россиялик кузатувчилар сайлов куни битиш билан уни қонунбузарликларсиз ўтганини билдирди.\nПайшанба куни Жиоева хоним Жанубий Осетияда Владимир Путинни Россия президенти этиб сайлашда дастак кўрсатувчи халқ фронти тузилганини маълумлади ва унга Жиоевани сайлаган Жанубий Осетиялик барча 16 минг фуқаро киражагини билдирди.\nШанба куни Цхинвалидаги марказий майдонда муддатсиз митинг ўтказаётган Жиоеванинг тахминан 300 тарафдори ўз чодирларини йиға бошлади. Бироқ, Жиоева хоним журналистларга, уларнинг бир қисми Эдуард Кокойти битим шартларини бузган деб ҳисоблаб ўз жойларида қолмоқчи эканлигини маълумлаган.\nЎз ваколатини топширишдан олдин, эндиликда собиқ президент, янги тайинлашлар борасида бир қанча қарорлар имзолади. Уларнинг орасида ҳукуматнинг бош вазир ўринбосари ва Цхинвали маъмурияти раҳбар лавозимлари бор.\nЖиоева ва уни дастаклаётганларнинг норозилигига собиқ бош прокурор ўринбосари Элдар Кокоевнинг Конституцион маҳкама раиси этиб сайланиши сабаб бўлди. Келишилган битим бўйича Кокоев ишдан бўшатилиши керак эди.\n“Эдуард Кокойти 10 йил мавжуд бўлмаган Констицион маҳкамани 10 сонияда тузди. Ўзининг фармойиши билан битимга тўғри келмайдиган 10 дан ортиқ тайинлашларни амалга оширди. Агар битимнинг тўлиғича бажарилмаса, мен ўз имзоимни қайтиб олишга ҳақлиман”, - дейди Алла Жиоева.\nЖиоева хоним президент вазифасини вақтинча бажарувчи Вадим Бровцев билан учрашиб, Кокойти томонидан амалга оширилган тайинлашларни бекор қилишга эришини маълумлади.\nБундан ташқари мухолифат лидери “Адолат” партиясини тузиш режаси борлигини билдирди.


Тендер эълон қиламиз – "Uz-Koram CO" MChJ\nАвтомобиллар бутловчи деталларини ишлаб чиқариш бўйича ҳамкорликка таклиф қиламиз\n“Ўзавтосаноат” АЖ тузилмавий корхонаси автомобиллар учун бутловчи деталлар ишлаб чиқаришга очиқ танлов эълон қилади. Компанияларни саралаш шаффоф тендер асосида, иштирокчиларнинг ишлаб чиқариш қувватлари ва таклиф этган нархларидан келиб чиқиб амалга оширилади.\nТанловда қатнашишга ишлаб чиқариш қувватларига эга, пластик, металл, штамповкаланган ва бошқа деталлар ишлаб чиқаришга ихтисослашган маҳаллий компаниялар таклиф этилади. Танлов якунларига кўра кенг кўламдаги автомобиль бутловчи деталларини маҳаллийлаштириш бўйича узоқ муддатли ҳамкорлик кўриб чиқилади.\nТанловда Ўзбекистонда рўйхатга олинган ва Ўзбекистон Республикаси қонунчилигига мувофиқ хўжалик фаолияти юритиш ҳуқуқи учун барча керакли рухсатномаларга эга компаниялар қатнашиши мумкин.\nКомпания керакли маҳсулот ишлаб чиқариш учун барча керакли техник, молиявий, моддий, кадрлар ва бошқа ресурсларга эга бўлиши лозим. Бундан ташқари, компания қайта ташкил этилиш, тугатилиш ёки банкротлик босқичида бўлмаслиги ва бутловчи деталлар ишлаб чиқариш соҳасида тажрибага эга бўлиши керак.\nТанловда қатнашиш ва керакли ҳужжатлар (иштирокчи йўриқномаси) танлов ҳужжатларига расмий хат орқали сўров юборилганда бепулдир.\nТижорат таклифларини қабул қилиш муддати – 2020 йил 24 август.\nҚуйидаги контактлар орқали танлов тафсилотлари билан танишиш, танлов ҳужжатларининг тўлиқ пакетини олиш, шунингдек таклифларни тақдим этиш мумкин:\n“УзКорам Компани” МЧЖ\n170111 Ўзбекистон Республикаси, Андижон ш., Янгиайлайнма кўчаси-1.\nТелефон: +998 (78) 120-40-00 #6224, +998 (90) 259 44 07\nWeb site: uzkoram.uz


Ўзбекистонда янги ижтимоий тармоқ очилган - BBC O'zbek\nЎзбекистонда янги ижтимоий тармоқ очилган\nЎзбекистондаги интернет нашрларига кўра, республикада янги Davra.uz. ижтимоий тармоғи ишга туширилган.\nХабарда айтилишича, Davra.uz. ўзида замонавий воситалардан фойдаланишнинг уйғунлашган усулларини ўзида намоён этади. Davra.uz. нинг бош саҳифаси миллий йўналишда безатилган.\nЎзбекистонда асосан Facebook, Одноклассники каби ижтимоий тармоқлар оммабоп саналади. Айни пайтда маҳаллий тармоқларни ҳам ривожлантириш ёшларнинг келажаги учун муҳимлиги айтилади.\nТехнология янгиликларини ёритувчи ICTnews нашрига кўра, янги ижтимоий тармоқнинг очилиши турлича қаршиланган. Билдирилган фикрларга қараганда, охирги пайтларда фойдаланувчиларнинг сони бўйича мессенжерлар ижтимоий тармоқлардан илғорроқ саналмоқда. Шу боис, янги ижтимоий тармоқдан кўра мессенжерлар кўпроқ самаралидир.\nUZINFOCOM марказининг маълумотлари бўйича, ҳозир Ўзбекистонда 38 миллий ижтимоий тармоқ мавжуд бўлиб, 8 таси фаол ҳисобланади.\nУлар орасида 172 фойдаланувчиси бўлган Muloqot тармоғи етакчи. Myjob.uzнинг 60 мухлиси бор, Адабий-маърифий портал Ziyonet - 57 минг фойдаланувчига эга. Бундан ташқари кўплаб ўқувчиларига эга ўзбек тилидаги интернет блоглар бор.\nКузатувчиларга кўра, янги ижтимоий тармоқнинг очилиши ижобий бўлсада, лекин унинг аҳамияти қанчалик эркин фаолият олиб боришига боғлиқ албатта.\nЧунки Ўзбекистон ҳамиша интернетга чеклов қўйилган давлатлар сафида ва бу ҳолат маҳаллий ижтимоий тармоқларга таъсир қилмай қўймайди, дейди улар.\nЎзбекистонлик интернет фойдаланувчилар таъкидлашича, Фейсбук, Твиттер, Однокласники тармоқларга киришда у қадар муаммо бўлмасада, ўзбек тилидаги қатор мустақил веб сайтлар ва ҳукумат сиёсатини танқид қилувчи нашрларга кириб бўлмайди.\nРасмий маълумотларга кўра, Ўзбекистонда интернетдан фойдаланувчилар сони ўн миллиондан ошади.\nБироқ ўта фаоллашиб кетган ҳар қандай интернет фойдаланувчиси Ўзбекистон махсус хизматларининг назарига тушиши мумкин.\nЎзбекистондаги аксар интернет кафеларда "Ўзбекистон конституциясига зид, экстремистик ва порнографик веб саҳифаларга кириш ман қилинади," деган ёзувлар ёпиштирилган.\n"Чегара Билмас Мухбирлар" ташкилоти Ўзбекистонни "интернет ашаддий душманлари" бўлган мамлакатлар қаторига киритган.\nБир неча кун олдин Президент Ислом Каримов имзолаган қонунга асосан, Интернетда диний мазмундаги материал эълон қилиниши ёки бошқалар билан бўлишиш диний-экстремистик адабиёт тарқатишга тенглаштирилиб 8 йилгача қамоқ жазоси белгиланган.\nФаолларнинг фикрича, бу каби чоралар ҳозирги информация даврида аҳолини доимий назоратда ушлаб туриш йўллари сифатида кўрилади.


РАВШАН ЭРМАТОВ ИШОНЧНИ ОҚЛАДИ - Ўзбекистон овози газетаси\nРАВШАН ЭРМАТОВ ИШОНЧНИ ОҚЛАДИ\nКеча тонгда таниқли ҳакам, ФИФА рефериси Равшан Эрматов ҳамда ФИФА лайнсмени Абдуҳамидулло Расуловлар Бразилияда ўтказилган XX жаҳон чемпионатидан юртимизга қайтиб келди.\n— Мусобақада биз тўртта, жаҳон чемпионатларида жами тўққизта ўйинни бошқаришга муваффақ бўлдик, — деди Равшан Эрматов журналистларга берган интервьюсида. — Ҳеч бир учрашув осон кечгани йўқ. Майдонга тушар эканмиз, аввало, бутун халқимиз бизни қўллаб турганини ҳис этиб турдик. Жаҳонда Ўзбекистон футболининг обрўсини кўтариш учун ҳаракат қилдик. Финал баҳсида ҳам кўпчилик бизнинг чиқишимизни кутган эди. Буни билиб турардик. Бироқ вазият ўзгариб қолди. Лекин бу нарса кайфиятимизга асло салбий таъсир қилгани йўқ. Аксинча, ўз устимизда янада кўпроқ ишлашга ва навбатдаги нуфузли мусобақаларда ҳам муносиб фаолият кўрсатишга ундайди.\n— Бразилияда ўтказилган мусобақа мен учун биринчи жаҳон чемпионати саналади, — дейди Абдуҳамидулло Расулов. — Бундан тўрт йил аввал Жанубий Африка Республикасида ўтган жаҳон чемпионатида ҳакамларимиз ўзларининг юксак савиядаги фаолиятлари билан дунё футбол ихлосмандларининг тилига тушгандилар. Бу сафар Бразилия яшил майдонларида биз ана шу эътиборга муносиб бўлишга интилдик. Жаҳон чемпионати жуда катта тажриба мактаби бўлди. Бизни қўллаб-қувватлаб турган барча инсонларга ўз миннатдорлигимизни билдираман.\nТошкент халқаро аэропортида футбол бўйича ўтказилган XX жаҳон чемпионатида Ўзбекистон шарафини муносиб ҳимоя қилган ҳамюртларимиз оила аъзолари, футбол жамоатчилиги, журналистлар ва мухлислар томонидан тантанали кутиб олинди.\nҲасан ПИРМУҲАММЕДОВ олган сурат.


Америка полицияси Эрдўған тансоқчиларини ҳибсга олиш ҳақида ордер берди\n03:07 / 16.06.2017 26364\nАҚШ полицияси Туркия президенти Ражаб Тоййиб Эрдўғаннинг май ойида Вашингтонда намойишчиларни калтаклаган тансоқчиларини ҳибсга олиш ҳақида ордер берган. Бу ҳақда Associated Press хабар тарқатмоқда.\nВашингтон полицияси раҳбари Питер Ньюзэмнинг айтишича, Эрдўған тансоқчиларидан тўққиз нафари ва турк полициясининг икки зобити ва яна икки нафар Канада фуқароси қидирувга берилган.\nВашингтон полицияси раҳбари Питер Ньюзэм ва шаҳар мэри Мюриэль Боузернинг қўшма матбуот анжуманида айтиб ўтишларича, Эрдўған тансоқчиларини ҳибсга олиш учун ордер уларнинг Америка пойтахтида намойишчилар билан тўқнашувда қатнашганлари сабабли берилмоқда. Полиция раҳбари қидирувга берилганларни Америкага келиб, қонун олдида жавоб беришга чорлаган.\nЭрдўғаннинг ўзи ордер чиқарилишига қарши кескин муносабат билдирган ва Анқара бунга қарши сиёсий ва юридик усуллар билан курашишини таъкидлаган ва Вашингтон полициясининг ушбу қарорини қуйидагича изоҳлаган:\n«Мен АҚШда бўлиб турганимда КИП (Курдистон ишчи партияси» ва ФЕТО («Футҳуллоҳчилар террорчилик ташкилоти») аъзолари мен турган жойдан 40–50 метр нарида акция уюштиришди. Америка полицияси ҳеч қандай чора кўргани йўқ. Туркияда (Трамп билан — таҳ.) шундай ҳолат юз берса нима бўлишини тасаввур қилиб кўра оласизларми? Кеча икки нафар ватандошимизни ҳибс этишибди, бугун яна 12 нафар тансоқчимга нисбатан ҳибсга олиш тўғрисида ордер берилибди. Бу ахир қандай қонун бўлди? Агар тансоқчиларим мени қўриқлашмаса, уларни Америкага олиб бориб нима қиламан?» — дея CNN Turk телеканли Анқарадаги президент саройидан Эрдўғаннинг сўзларини келтирмоқда.\nТурк телеканали Американинг Анқарадаги элчиси Жон Басс Туркия ташқи ишлар вазирлигига чақирилганини хабар берган.\n«АҚШ ҳукумати 16 май куни Туркиянинг Вашингтондаги элчихонаси олдида рўй берган воқеа туфайли бир неча нафар турк ватандошлари, жумладан, президентни қўриқлаш хизмати ходимларини ҳибсга олиш бўйича чиқарилган ордер юзасидан АҚШнинг Анқарадаги элчиси ТИВга Туркия ташқи ишлар вазири ўринбосари Умит Ёлчин билан учрашиш учун чақирилди. АҚШ элчисига бу қарор нотўғри ва адолатсиз эканлиги, ҳеч қандай ҳуқуқий асосларга эга эмаслиги тушунтирилди», дейилади ТИВ баёнотида.\n16 май куни, Эрдўғаннинг Вашингтонга ташрифи доирасида турк элчисининг АҚШдаги ваколатхонаси олдида тўқнашувлар юз берган эди. The Guardian маълумотларига кўра, муштлашувда Туркиянинг ҳозирги ҳукуматига қарши бўлганлар ва Эрдўған тарафдорлари, жумладан, унинг тансоқчилари қатнашишган. Hürriyet Daily News’нинг хабарига кўра, тўқнашув Эрдўғаннинг тарафдорлари ва унга қарши бўлганлар орасида бўлиб ўтган.\nТўқнашув натижасида тўққиз нафар инсон жароҳатланган, уларнинг икки нафари оғир тан жароҳати олган.\nВоқеа юз берган жойдан олинган видеоёзувларда кўринишича, Эрдўған шахсан ўзи тансоқчилари намойишчиларни калтаклаётганини кузатиб турган. АҚШ давлат департаменти воқеа юзасидан Туркияга эътироз билдирган. Анқара эса ўзига қўйилаётган айбларни рад этиб, воқеа АҚШ ҳукуматининг зарур хавфсизлик чоралари кўришни истамагани учун юз берганини таъкидлаб келмоқда. Туркиянинг АҚШдаги дипломатик миссияси эса ушбу воқеада Туркияда тақиқланган Курдистон ишчи партияси намойишчиларини айбламоқда.\nРажаб Тоййиб Эрдоған\nТрамп АҚШда фавқулодда вазият тартибини жорий қилди\nАҚШ Афғонистондаги ҳарбийлари сонини минг нафарга камайтириши мумкин\nМалайзия АҚШга Goldman Sachs банки бошқарувчисини экстрадиция қилади


Бош айланиши: сабаблари нима ва қандай чора кўриш керак? » Ўзбекистон янгиликлари – Zamin.uz\n, 13 2020, 15:41\n18 ноя, 00:23 2 899 ---\n- яхши сифатли - бу ҳаёт учун хавфли эмас,\n- пароксизмал - тўсатдан содир бўлади, бир дақиқадан кам давом этади,\n- позицияли - ҳаракат пайтида «ёнади», масалан, ётоқда ёки баъзи ҳолатларда бош ён томонга ўгирилганда, шу жумладан олдинга эгилганда,\n- бактериал ёки вирусли инфекция туфайли ўрта қулоқ яллиғланиши;\n- кескин чайқалиш, бош жароҳати ёки қулоқ соҳасида жарроҳлик ўтказилиши;\n- узоқ вақтли ётоқ режими;\n- вестибуляр аппарати касалликлари - масалан, Меньера хасталиги;\n- отолит органи мембранаси ёрилиши.\nАгар инсон ҳаётида биринчи марта бош айланиши кузатилаётган бўлса, энг яхшиси:\n- кескин фаол ҳаракатлардан сақланинг;\n- бош айланиши минимал даражада намоён бўладиган тана ҳолатини эгаллашга ҳаракат қилинг;\n- хуруж ўтиб кетишини кутинг.\n- тўсатдан пайдо бўлган кучли бош оғриғи;\n- кўкрак соҳасида оғриқ;\n- нафас қисиши;\n- оёқ-қўлларининг увишиши ёки фалажланиш;\n- ҳушидан кетиш;\n- икки томонлама кўриш;\n- тез ёки тартибсиз юрак уриши;\n- чалкаш ва ноаниқ нутқ;\n- юриш ва қадам босишда қийналиш;\n- талваса, яъни томир тортишиши (судорога);\n- эшитишнинг кескин ўзгариши;\n- юз мушаклари қотиб қолиши ёки заифлашиши;\n- 38° C дан юқори ҳарорат.\nсабаблари чоралари бош айланиши\nЭркаклар ва аёлларда инсульт ривожланиши хавфи омиллари маълум қилинди 18 мая, 11:30\nКўзингиз хиралашишининг 5 та асосий сабаби 06 июл, 21:24\nЭркакларнинг ўлимига сабаб бўлувчи "энг хавфли касаллик" ҳақида 30 июн, 07:02\n«Мельдоний» дори воситаси асосчиси пиёнисталикка қарши дори яратди 05 ноя, 22:30\nХол ҳамиша ҳусн...ми? 17 окт, 15:40\nОрганизм учун D витамини муҳимлигининг сабаблари 13 апр, 11:06\nРасман: 20 августдан бошлаб қандай фаолият турларига рухсат берилмоқда? 13 авг, 15:24 0\nХориждан келишда «яшил», «сариқ» ва «қизил» давлатлар рўйхати маълум бўлди 13 авг, 14:50 2\nРасман: 17 августдан бошлаб қандай фаолият турларига рухсат берилмоқда? 13 авг, 14:13 3\nИккита ювиш воситасини аралаштирган аёл бўғилиб вафот этди 13 авг, 13:40 33\nБМТ бош котиби пандемия шароитидаги учта хавфни санаб ўтди 13 авг, 13:05 200\nСергелида 24 ёшли аёл онаси ва 3 ойлик чақалоғи билан ертўлада яшаб келгани маълум бўлди 13 авг, 12:30 197\nАҚШда пианино чаладиган мушук пайдо бўлди (видео) 13 авг, 11:55 306\nЎзбекистонда 15 августдан кейин бир қатор карантин чекловлари сақлаб қолинади (рўйхат) 13 авг, 11:20 810\nЎзбекистонда 15 августдан хусусий боғчалар ва мактаблар фаолиятига рухсат берилади 13 авг, 10:44 483\nЧорвоқда чўмилишга рухсат берилди 13 авг, 10:10 211\nНамунавий тергов хоналарида гумонланувчи ҳимоячи билан алоҳида учрашиши мумкин бўлади 13 авг, 09:35 164\nИИББ Сергели туманида содир бўлган жанжал ҳақида маълумот берди 13 авг, 09:00 738


Исроиллик кўнгилли шифокорлар беморларни бепул даволамоқда - zarnews.uz\nИсроиллик кўнгилли шифокорлар беморларни бепул даволамоқда\nВилоят офтальмология маркази (кўз касалликлари шифохонаси)да Исроил давлатининг “Eye from Zion” кўнгилли ижтимоий ташкилотининг бир гуруҳ етакчи кўз касалликлари бўйича мутахассислари вилоятимиз аҳолиси учун бепул тиббий кўрик ташкил этишди.\nЎзбекистоннинг Исроилдаги элчихонаси ҳамда Соғлиқни сақлаш вазирлиги ташаббуси билан ташкил этилган тадбирларда 60 нафардан зиёд беморларнинг кўз касалликлари бўйича тиббий кўриклари ташкил этилиб, ўнга яқин мураккаб жарроҳлик амалиётлари ўтказилади.\nИжтимоий ташкилотларнинг кўнгилли мутахассислари сафида турли давлатларда бўлиб аҳолига бепул тиббий хизмат кўрсатиб келамиз, - дейди Sheba клиникасининг офтальмоонкология ва аутоиммунологик касалликлар маркази директори Виктория Даи Вешневская. – Бу сафар окулопластика, офтальмоонкология, глаукома, катаракта каби мураккаб кўз касалликлари бўйича Исроилнинг энг тажрибали шифокорлари келишди. Икки кун ичида тиббий кўрик ва жарроҳлик амалиётлари ўтказиб, маҳаллий мутахассислар учун маҳорат дарслари ўтишни ҳам режалаштирганмиз.\n- Икки ой илгари тўсатдан кўзларим қизариб, биттаси кўрмай қолди, - дейди Паст Дарғом тумани Қўйи Дарғом маҳалласида истиқомат қилувчи Эштемир Бердиев. – Бир неча бор шифокорларга кўрсатдим, дори-дармон қилишди, аммо, натижани сезмадим. Исроилдан кўз касалликлар бўйича етук мутахассислар келаётганини эшитиб, улар қабулига ёзилдим. Профессор Ейтан Булументал жаҳоннинг энг тажрибали шифокорларидан экан, синчиклаб кўрикдан ўтказиб, зарур дори-дармонлар билан муолажа қилишимни тавсия қилди. Муҳими, тез кунда яна кўражагимни айтганида жуда мамнун бўлдим.\nХорижлик шифокорлар беморларни кўрикдан ўтказиб, ўз тиббий маслаҳат ва тавсияларини беришди. Шунингдек, улар шаҳар ва туманлар тиббиёт бирлашмаларининг кўз касалликлари бўйича мутахассислари ҳамда Самарқанд давлат тиббиёт институтининг бўлажак кўз шифокорлари учун маҳорат сабоқларини ўташди.\nТеглар: кўз касалликлари


“NASA” ва “Google” келишувга эришди - XABARDOR.UZ\n“NASA” ва “Google” келишувга эришди\n“NASA” ва “Google” ўртасидаги музокаралар февраль ойида бошланган эди. Аммо келишувга орадан 9 ой ўтибгина эришилди. Шартнома шартларига кўра, “Google” 60 йил давомида 1,16 миллиард доллар тўлашига ва аэродром ҳудудида 80 йил аввал қурилган машҳур “Hangar One” ангарини қайта таъмирлаб беришига тўғри келади.\n“Google” нима учун бу шартномани тузганлигини ошкор қилмади. ОАВ хабарларига кўра, учиш майдони ва уч ангар компания томонидан робототехника, авиация ва фазони эгаллаш борасидаги технологияларни яратиш, текшириш ва синаш учун ишлатилади.\n“The Verge” сайти берган хабарга кўра, икки тараф ҳам шартнома имзолаш учун астойдил ҳаракат қилишди. Чунки бу шартнома икки тарафга ҳам фойдали: “Google” ўзининг буюк режаларини амалга ошириш учун жой, “NASA”га эса ўзининг шахсий мулкини сақлаш учун маблағ керак эди.\n“Моффет” аэродроми “Сан-Франциско” кўрфазининг жанубий қисмида жойлашган ва тўрт квадрат километр ҳудудни эгаллайди. Ҳудуд учта ангар, машғулотлар учун бино, иккита учиш майдони ва гольф майдончасини ўз ичига олади. “Google” буларни ривожлантириш учун 200 миллион доллар сарфлашни режалаштирмоқда.\nҲозирда “Google” “NASA”нинг бу мулкларига қачондан бошлаб эгалик қилишни бошлаши маълум эмас. Олдин “Google” сув сифатини назорат қилувчи Калифорния регионал советининг ва Америка табиатни муҳофаза қилиш агентлигининг розилигини олиши керак бўлади. Шундан сўнг “Google” ангарларни таъмирлаш ва бошқа ишларни қилиши мумкин.


Posted on 03/11/2013 by TURONZAMIN\nБарчамизга тун хайрли бўлсин!\nИжтимой, иқтисодий ва сиёсий муаммолар доим бўлган ва бўлади. Аммо хукуматлар уларга нисабатан ёндашуви билан бир-биридан ажралиб туришади. Каримов режими бундай муаммоларни ечишдан кўра уларга эътибор қаратмаслик билан уларни униттиришга йўналатирилган сиёсат юргазаётгани билан ажралиб турипти. Бу назарияга асосан бирор муаммонинг унутилиши учун эса албатта каттароқ бошқа муаммо вужудга келиши шарт.\nБугун шахар йўлларида юрар экан одамлар йўллар ахволининг ёмонлигига катта эътибор қаратишмайди. Уларнинг онги маош ўз вақтида берилмаслиги, пластик карточкаларга кечиктириб тўланадиган мисқолдек маошга кун кўриб бўлмаслиги, об-хаво шароитлари билан хисоблашмасдан узилиб қўладиган энергия таъминоти каби муаммолари билан банд.\nОхирги 15 йилда Ўзбекистон хақидаги янгиликларни кузатсангиз чуқурлашиб бораётган муаммолар хронологияси билан тўқнашасиз. Энг ёмони бўлса қоғозларда “Юртбошимиз раҳнамолигида ҳар қандай муаммонинг зудлик билан бартараф этилиб борилаётгани” қайд этилмоқда. Қоғозларда йўллар равон, реал ойлик маошлари йилига камида 20 фоизга ошмоқда ва бугун ўртача ойлик 400 долларга тенг, энергия тақчиллиги муаммоси умуман тилга олимайди.\nАфсуски муаммолар жамланиб барча соҳаларни тўлалигича қамраб олмоқда. Хукумат яқин орада одамлар мавжуд муаммоларга кўз юмишда давом этишлари учун янада жиддийроқ муаммолар “ўйлаб топиш” мажбуриятида қолади. Асло “Бундан ҳам ёмон муаммолар мажмуаси бўларканми?” деманг! Чунки хукумат учун муаммо юзага келтириш ҳеч қандай муаммо туғдирмайди.\nСўх можароси бунинг яққол мисолидир. Бу муаммо асносида “Янада ёмон муаммолар яратиш мақсадда Ўзбекистон ўз Чеченистонини яратишга уринмаяптимикан?” деган фикр туғилади. Нахотки “донолар доноси” ва “Марказий Осиёнинг энг кучли лидери” рахбарлик қилаётган хукумат оддий чегарани аниқлаш масаласини ҳал қилолмаётган бўлса? Балки бунинг ортида бошқа мақсадлар бордир? Кузатишда давом этайликчи…\nШу ўринда бир нарсани эслаб ўтиш жоиз. Яқинда “Ўзнефтмаҳсулот” бензин тақчиллиги муаммосида нопок кимсаларни айблаганди. Аммо бу нопок кимсаларнинг кимлигини айтишдан қўрқди, чунки айтса “Ўзнефтмаҳсулот”чиларни ёппасига хаммасини қамаб қўйишарди. Аслида худди шу нопок кимсалар хамма муаммоларнинг сабабчисидир. Бу нопок кимсалар кимлигини бўлса хаммамиз яҳши биламиз.\nМамлакатимизда хукуматнинг коррупция ва уюшган жиноятчиликка қарши кураши охирги пайтларда янги савияга кўтарилди. Буни “Ўзбекистон хукумати мафияга қарши кураш бошлади” кўринишида талқин қилаётганлар ҳам бор. Хукумат жойларда уруғ аймоқчилик ва гуруҳбозликка қарши қурашни 2007 йилги президент сайловларидан олдин бошлаган бўлиб бунда вилоят даражасидаги мутасаддиларга нисбатан чора кўрилган эди. Бу курашнинг кейинги тўлқини тадрижий равишда бошланиб туманлар даражасида ханузгача давом этмоқда.\nЭнди эса навбат республика миқёсида уюшган жиноятчилик ва коррупцияга қарши курашга келди. Бунинг сабаби жойлардаги жиноятлар ўрганилганда калаванинг учи марказда экани маълум бўлиб, соат миллари доим тепани кўрсатаверади. Марказий хукуматдаги амалдорларнинг жавобгарликка тортилиши бўлса калаванинг учи тўғридан тўғри Каримовлар оиласи эканини ошкор этиб қўяди.\nАйни сабабдан Каримовлар оиласи марказдаги “намоишкорона адолатпешалик сиёсати”ни уюшган жиноятчиликга қарши эълон қилган бўлса ажаб эмас. Чунки марказий хукуматдаги бошқа амалдорлардан фарқли ўлароқ “мафия” сифатида танилган амалдорлар Каримовлар оиласига энг кам чўтал тўлашади. Бунинг бадали сифатида эса улар қатор масалаларда хукуматнинг “хомийси” ва “назоратчиси” саналишади.\nМафияга қарши кураш эълон қилинганининг яна бир сабаби сифатида қатор хорижий давлатларда пул ювишга алоқадорлик айби билан қидирувга берилгани сабаб Ўзбекистондан чиқа олмай қолган Гулнора Каримованинг “активлиги” бўлиши мумкин. Катта миқдорда мол-мулкидан айтилган аламзада Гулнора бугун даромад кўриш мақсадида ҳеч кимни аямаяпти.\nБу масалада у хорижий инвесторларни ҳам аямаётгани борасида “Financial Times” рўзномасида етарлича далилларга асосланган маълумот келтирилган. Шундай экан мамлакат ичкарисидаги мафияларга қарши очилган урушни адолатпешалик сифатида талқин қилиш мантиқсизликдир. Бу эндиликда Гулнора Каримова бошчилик қилаётган Каримовлар оиласининг махаллий тадбиркор ва мулкдорлар мол-мулкига панжа солишининг навбатдаги мисолидир.\nТаланаётганлар ижтимоий мавқейининг юксалиб бораётгани ва унинг энг юқори даражага чиққани бўлса масаланинг бошқа томонидир. Бу эртами кечми ижтимоий мувозанатни бузиб жамиятда катта муаммолар келтириб чиқариши аниқ. Аммо истиқбол бобида бугуни кунидан нарроғини ўйламаётган Каримовлар оиласи учун бунинг аҳамияти йўқ. Улар бугун Ўзбекистонни хусусийлаштириб, ҳар қандай даромаднинг асосий манфаатдори бўлиб олишса бўлди. Қолганини кейин ўйлашмоқчи чоғи.\nЎзбекистон хукумати адолатпешалик сиёсати юритишни бошлади деганларга бўлса эслатма: Ўзбекистонда мафияга қарши кураш Гулнора Каримованинг жавобгарликка тортилишидан бошланади!\n“ЯНГИ ТАРМОҚ ВА ЙЎНАЛИШЛАР” ХАҚИДА\nГулнора Каримованинг мамлакат моддий бойликларини қандай йўллар билан хорижга ташиётгани тўғрисидаги маълумотлардан хабар топмаган Ўзбекистонлик деярли қолмади. Ўзбекистон хукумати номидан хорижий ширкатларга фаолият юритиш учун лицензия беришдан тортиб катта қўшма корхоналар ташкил қилиш учун рухсат берилишигача Гулнора “маъсул” бўлган. Шу йўл билан Ўзбекистонда фаолият юритган ва юритаётган хорижий инвесторлар ўз мамлакатларида Гулнора учун очилган хисоб рақамларига йирик миқдорда “чўтал” тўлашган.\nНоқонуний йўллар билан ўзлаштирилиб Гулнорага тегишли хисоб рақамларига ўтқазилган бу пулларнинг бир қисми бугун мусодара қилиниш хавфи остида қолмоқда. Қолган қисмини оқилона ўзлаштиролмаслик эса уларнинг ҳам мусодара қилиши хавфини оширади Айни сабабдан Гулнора ўз гумашталари билан бу пулларни силлиқ йўллар билан “қайта ўзлаштириш” имкониятларини қидирмоқда.\nFinancial Times рўзномасида Гулнора Каримова хақида нашр қилинган мақола унинг жинояткорона фаолиятининг бир қисмини очиб берди. Шу билан бирга бу мақола Ўзбекистонга хорижий сармоя кирғазишнинг нақадар истиқболсизлиги, мамлакат қонунлари хукумат манфаатларини илгари сурувчи ва исталганда осонгина ўзгартирилиб турувчи “Рубик куби” экани ҳам урғуланади. Шундай экан бугун Ўзбекистонга сармоя киришни истовчи ақли расо хорижий инвестор топилмаслиги ёш болага ҳам аён.\nКатта маблағлар эвазига Швейцарияда чиқадиган “Bilan” деб номланган сариқ (янада аниқроғи гламур) журналда ўзи хақида очерк чоп эттирган Гулнора Financial Timesга “жавоб бериш”дан бошқа мақсадларни кўзлаган бўлиши мумкин. Чунки Financial Times рўзномасининг миллиардларга етган аудиториясига фақат Швейцарияда тарқатилагидан “Билан” журнали орқали “жавоб бериш” мантиқсизликдир. (Аслида Гулнора учун бу мантиқсиз бўлмаслиги ҳам мумкин, чунки унинг танишлари “Bilan” журналини ўқиш билан чекланишса ажабмас.)\nДемак Гулнора бугун Швейцарияда ўз мавқеини тиклашга ҳаракатида. Қолаверса яқинда Швейцариянинг Ўзбекистондаги элчиси ўз мамлакатидаги сармоядорлар Ўзбекистоннинг саноатлашган Навоий вилоятига йирик сармоя киритмоқчилиги борасида ҳам баёнот берди. Албатта бу сармоядор(лар)нинг ким эканлиги борасида на ундан сўралади, на унинг ўзи бу сармоядорларнинг ким экани хақида маълумот бера олади.\nШуни хисобга олган ҳолда Гулнора Швейцарияда “Бу пуллар Ўзбекистонники ва Ўзбекистон равнақи учун ишлатилади” деётган бўлиши мумкин. Ўзбекистонда бўлса бу пуллар Швейцариялик сармоядорлар ётқизган маблағ сифатида танитилади. Хуллас бу “Сиҳ ҳам куймайди кабоб ҳам” иборасининг ажойиб мисоли бўла олади.\n20 йилдан бери деярли замонавийлаштирилмасдан ишлатилаётган Навоий кон металлургия заводида катта сармоя ва замонавийлаштиришга эхтиёж мавжуд. Табиий заҳираларни қазиб олиш ва қайта ишлаш нақадар сердаромад соха бўлмасин Ўзбекистондаги инвестицион иқлим хорижий сармоядорларни мамлакатга сармоя киритишдан тийилишга мажбур қилади. Бу бўлса Гулнора учун мамлакат саноати юрагини хусусийлаштириш учун имконият ҳам яратиб беради.\nДемак йиллар давомида Ўзбекистондан Швейцарияга ташилган ва бугун тақдири сўроқ остида қолаётган маблағлар ниҳоят қисман бўлсада мамлакат равнағи учун хизмат қилади. Аммо қисқа муддатда бу Каримовлар оиласи учун хақсиз равишда янада каттароқ маблағ орттиришга имконият яратадиган механизмга айланади. Ачинарлиси бўлса энди олинадиган бу даромадни ҳеч қандай ҳадиксиз Швейцарияга ташиб кетиш мумкин бўлади.\nЯна бир мисол бу йил мамлакатимизга Хитойдан йирик сармоялар киритилиши тўғрисида тарқатилаётган хабарлар билан боғлиқ. Гап шундаки “Абу Сахий” ширкатининг Хитойдаги хисоб рақамларида миллиардлаган доллар маблағ жамланиб қолган. Қолаверса Бош вазир ўринбосари Абдулла Ориповнинг ишдан олинишига сабаб бўлган “Huewei” ширкати билан бўлган коррупцион муносабатлар натижасида ҳам Хитойда Гулнора Каримовага тегишли йирик маблағлар тўпланиб қолган.\nХалқаро миқёсда Гулноранинг мавқеи тушиб борар экан Хитойлик мутасаддилар ҳам ўз мамлакатларидаги Гулноранинг йирик миқдордаги пуллари халоллиги борасида “қайғуриб” қолишлари мумкин. Шу сабабдан бу йил Хитойдан ҳам мамлакатимизга йирик миқдорда сармоялар жалб этилиши кутилмоқда. Дунёни ишларини қарангки Каримовлар оиласи илгари маблағларини хорижда сақлашни хавфсиз деб билган бўлсалар энди аксинча бунинг жуда ҳам хавфли эканини идрок этиб қолдилар.\nХитойдаги маблағларни мамлакатга жалб қилиш учун бўлса энергетика тизимини ислох қилиш танланди. Хитойнинг қайсидир ширкати Ўзбекистонга 100 миллион долларлик сармоя ётқизиб қайта тикланадиган энергия манбааларига асосланган энергетикани ривожлантирмоқчилиги борасида шов-шув қилинмоқда. Албатта энергия тақчиллиги муаммоси мамлакатни батамом қамраб олган бу кунларда бу янгилик олқишлар билан қарши олинмоқда.\nАммо масаланинг моҳияти шундаки бу маблағларни Хитойлик ширкат орқали Ўзбкистонга кирғазаётган Гулноранинг мақсади халқ муаммоларини ҳал қилиш эмас. Унинг асосий мақсади доимгидек бу лойихалардан мўмай даромад кўриш билан бирга хавф остида қолган маблағларини хавфсизлаштиришдир. Акс холда энергия тақчиллиги муаммоси ўн йилдан бери жадаллашиб борар экан Гулнора бу муаммодан бу йил хабар топди деган хулоса келиб чиқади. Гулноранинг яна бир мақсади бўлса эндиликда эри бўлгани айтилгаётган отарчи эри Рустам Мадумаровга жўяли иш топиб беришдир.\nШу сабабдан Хитойлик сармоядорлар билан қайта тикланадиган энергия тизимларини жорий қилишни хукумат даражасида мухокама қилиш учун Рустам Азимов билан бирга “Дадо” гурухининг хонандаси ва Гулноранинг “эри” Рустам Мадумаров ҳам иштирок этди. Баъзи манбаалар Рустам Мадумаровнинг мазкур учрашувда айнан Хитойлик сармоядорлар томонида иштирок этганини ҳам иддао қилишмоқда.\nШуниси аниқки Хитойдаги маблағлари тақдиридан хавотирда бўлган Гулнора бугун уларни мамлакатга силлиқ йўллар билан ташиб келиш ва янада катта даромад келтирадиган сармояга айлантириш илинжида. Қайта тикланадиган энергия манбааларини жорий қилишни кўзлаган лойиха бўлса унинг бу мақсадларига хизмат қиладиган лохияларнинг биридир. Отаси Ислом Каримовнинг бу сохани ривожлантириш борасида қарор қабул қилганини бўлса янги келин–куёв учун тўй тухфаси сифатида қараса ҳам бўлади.\nКаримовлар оиласи ўз маблағларини сақлаш учун Ўзбекистонга қайта ташиб келтираётгани жараёни учун ижобий томони салбий томондан оғир босади дейиш мумкин. Аммо… Аммоси шундаки бутун маблағларини мамлакатга ётқизаётгани Каримовлар оиласи ўз ўрнини ҳеч қачон бўшатмасликни кўзлаётгнидан далолат беради. Бу қадар катта сармояларини сақлаб қолишнинг ягона йўли отаси ўрнини эгаллашидир. Кўринишидан Гулнора бунга заррача ҳам шубха қилмаяпти.\nҚуёш бўшатган кўринади ойга ўрнини… Барчамизга тун хайрли бўлсин!\n« “Туронзамин” почтасидан Сарғаймаган саҳифалар »